

Efnisgæðaritið

Efnisrannsóknir og efniskröfur

Leiðbeiningar við hönnun, framleiðslu og framkvæmd

Kafli 1 Formáli

Kafli 2 Inngangur

Kafli 3 Fylling

Kafli 4 Styrktarlag

Kafli 5 Burðarlag

Kafli 6 Slitlag

Kafli 7 Steinsteypa

Viðauki 1 Lýsing á prófunaraðferðum

Viðauki 2 Efnisgerðir við vega- og gatnagerð

Viðauki 3 Jarðmyndanir – byggingarefni við vegagerð

Viðauki 4 Gerðarprófanir, framleiðslueftirlit og frávikskröfur

Viðauki 5 Sýnataka

Viðauki 6 Vinnsluaðferðir

***Viðauki 7 Orðalisti – skilgreiningar og skýringar (janúar 2021)***

Viðauki 8 Ýtarefni um malbik

Viðauki 9 Samanburður á eiginleikum steinefna og kröfum

Viðauki 10 Berggreining og gæðaflokkun



**ORÐALISTI, SKILGREININGAR OG SKÝRINGAR Á HUGTÖKUM**

 **Orðalistinn er með samtals 960 völdum orðum og orðasamböndum úr Vegorðasafninu sem geta komið gagni við lestur Efnisgæðaritsins „Efnisrannsóknir og efniskröfur leiðbeiningar við hönnun, framleiðslu og framkvæmd“. Öll orðin varða efni ritsins en koma ekki öll fyrir í ritinu.**

Orðalistinn er þannig gerður að á eftir uppflettiorði kemur í flestum tilfellum skilgreining á hugtakinu en nánari skýring kemur inndregin þar fyrir neðan. Í Vegorðasafninu eru ensk og norsk samheiti hugtaka en þeim er sleppt í þessum orðalista. Með breyttu letri (e. Italic) eru ýmis helstu hugtök, sem koma fyrir í texta skilgreininga eða skýringa, og eru einnig skilgreind sem sérstök uppflettiorð. Vegorðasafnið er opið almenningi á vefslóðinni: <https://vegordasafn.vegagerdin.is/>

**aðskilnaður kornastærða**

verður þegar mismunandi kornastærðir, í blöndu *steinefna* með mikilli breidd í kornastærðum, greinast hver frá annarri þannig að *sáldurferill* verður ólíkur á mismunandi stöðum t.d. í efnis­haugum eða í lagi *veghlots*

Þetta getur m.a. gerst þegar *steinefni* hrynur niður halla í efnishaugum eða velkist til und­ir umferð í vegi.

**aflræn *veðrun***

*veðrun* jarðefna, sem á sér stað án þess að efnasamsetning þeirra breytist

Sú *veðrun* verður t.d. vegna hitabrigða, frostsprengingar, sundrunar við myndun saltkristalla og áhrifa frá plöntum og dýrum.

**aflrænt rof**

*rof*, sem verður með þeim hætti, að bergmol og önnur laus *jarðefni* berast brott með vindi, vatni eða ísi

Sjá vindrof, árrof, sjávarrof og jökulrof.

**afnám**

laust *jarðefni* hreinsað ofan af klöpp eða öðru nýtanlegu *jarðefni*

Sjá *ofanafýting*.

**afnámslag**

laust *jarðefni* ofan á klöpp eða öðru nýtanlegu *jarðefni*

Einnig nefnd *ofanafýting* eða ónothæft *jarðefni*.

**afrétting**

jöfnun á yfirborði lags í *veghloti*

Oft gert með því að bæta fínna efni ofan á lagið.

**afréttingarlag**

þunnt lag, sem sett er ofan á annað lag úr gróf­ara efni

Sjá afrétting.

**aftekt**

þau náttúruferli í heild, sem fela í sér, að *jarðvegur* og *berg* á yfirborði jarðar mást, sundrast og flytjast niður á við

*Jarðefnaskrið* telst þar með. Að því stefnir, að jarðaryfirborðið verði slétt og flatt.

**afvötnun**

framræsla vatns úr *veghloti* og vegstæði

**almenn verklýsing**

verklýsing sem gildir fyrir nýbyggingar og viðhald vega, með þeim viðbótum og breytingum, sem gerðar kunna að vera í *sérverklýsingu* / *útboðslýsingu*. Alverk, er almenn verklýsing.

**andesít**

*ísúrt gosberg, dulkorna*, mjög dökkt á lit

**apalhraun**

*hraun*, með úfnu og ósléttu yfirborði með hrauk­um af lausu gjallkenndu apalgrýti

**aur**

föst *árframburðarefni*, sem skiptast í *svifaur* og *skriðaur*

**auravatn**

*straumvatn*, venjulega *jökulá* hérlendis, sem rennur um aura í mörgum kvíslum

Kvíslarnar breyta ört farvegum sínum og tengingum hverjar við aðrar.

**aurkeila**

keilulaga dyngja af auri, sem sest fyrir úr *straumvatni*, einkum framan við gilkjaft, þar sem dregur úr straumhraða vatnsins

Grófari hluti framburðarefnisins situr þar eftir.

**aurskriða**

vatnsblönduð *skriða* *jarðefna*

**aursvif**

það, að *svifaur* berst fram í vatni

**axlarbrún**

ytri brún *vegaxlar* og vegar

Skurðlína á milli *vegaxlar* og *fyllingarfláa* eða skurðfláa.

**ÁDU**

skammstöfun fyrir ársdagsumferð, meðalumferð bíla á einum degi í tilteknu vegþversniði á árs­grundvelli

**ÁDUÞ**

skammstöfun fyrir ársdagsumferð þungra bíla (>3,5 tonn að heildarþyngd), meðalumferð þungra bíla á einum degi í tilteknu vegþversniði á ársgrundvelli

**áfok**

1. það, að vindur ber setefni á land, einkum gróið land

2. fokset

**álagsdreifistuðull**

mælikvarði á hæfi efnis til að dreifa álagi

Venjulega er miðað við hæfi *mulinnar mal­ar* til álagsdreifingar, sem þá fær álagsdreifi­stuðulinn 1.

**ámoksturstæki**

tæki á beltum eða hjólum, notað til að moka á flutningstæki

**áreyri**

1. hallalítil og tiltölulega slétt landræma úr árseti, sem *straumvatn* rennur eftir (í farvegi eða farvegum) og getur flætt yfir í vatnavöxtum

 2. hallalítil og tiltölulega slétt landræma, sem er úr *árseti* og er með fram *straumvatni* eða úti í vatninu og stendur upp úr því hverju sinni

**árfarvegur, farvegur**

renna í landi, sem *straumvatn* rennur eftir, venjulega með *árseti* í botni

**árframburðarefni**

uppleyst og föst *jarðefni*, sem *straumvatn* ber fram

**árframburðarruni**

magn uppleystra og fastra *árframburðarefna*, sem berst á tímaeiningu gegnum *þversnið* í farvegi straumvatns

**árframburður**

það, að *straumvatn* flytur með sér uppleyst og föst *jarðefni*

**árhjalli**

*hjalli*, sem verður til við það, að á grefur sér farveg í seti, er hún hefur áður myndað með framburði sínum

Setið er að uppruna fornar *óseyrar* og einkum myndað, þegar sjávarstaða var hærri við ísaldarlok, eða í jökulstífluðu lóni

**árrof**

*rof*, sem *straumvatn* veldur með því að losa, mola og bera fram *jarðefni* í farvegi sínum

**árset, straumvatnsset**

*set* úr *bergmoli* (*auri*), sem *straumvatn* hefur borið fram

Setið er oftast lagskipt.

**árslétta**

flatlent landsvæði, sem mikið *árset* hefur fyllt upp og jafnað

**ásýnd steinefnis**

heiti yfir *kornalögun*, *brothlutfall* og *yfirborðs­áferð* *steinefnis*

**athafnasvæði**

hluti af námusvæði ætlaður fyrir vinnslutæki og vinnubúðir

**bakgrafa** (djúpgrafa)

grafa sérstaklega útbúin þannig að hún grefur að sér aðallega neðan við þann flöt, sem hún stendur á

**basalt** (basískt *berg*)

*berg* með hlutfallslega lítilli kísilsýru, minna en 52 % af SiO2, miðað við þyngd

**basaltgler**

*basískt* *gosefni*, *glerkennt*, oftast svart á lit

**basaltstuðull**

stuðull úr basalti

Sjá stuðlun.

**basískt berg**

*berg*, sem í er minna af SiO, en 52% miðað við þyngd

Sjá *basalt*.

**berg**

1 klöpp, klettur

2 náttúrulegt *jarðefni*, kristallað eða glerkennt, fast eða laust í sér

Berg, t.d. *basalt*, *gabbró* og *setberg*, úr einni eða fleiri steindum.

Sjá *klöpp*.

**bergbensli**

stálþynna eða tvær samsíða lengjur af kambstáli, sem samtengja bergbolta og treysta mjög sprungið *berg*

**bergboltaskífa**

skífa undir ró, sem dreifir álagi á *berg* umhverfis ytri enda bergbolta

**bergboltun**

*bergtreysting* með boltum

Bergboltar festa ótraust *berg* við traustara *berg* sem liggur dýpra.

**bergbrestur**

*bergsprunga* er nefnd bergbrestur, ef engin eða óveruleg færsla hefur átt sér stað milli sprunguveggjanna

**bergbrigði**

afbrigði *bergtegundar* greint eftir eiginleikum til mannvirkjagerðar

Bergbrigði eru allmörg, en eru flokkuð í þrjá gæðaflokka eftir eiginleikum sem eru m.a. háðir ummyndunarstigi, þéttleika og öðrum einkennum.

Dæmi um bergbrigði; *basalt*, ummyndað, þétt.

**bergfræði**

grein af jarðfræði, sem fjallar um myndun og *ummyndun* bergs, *steindir* í *bergi* og greiningu þess í *bergtegundir*

**berggangur**

gangur, sem hefur myndast í sprungu í jarðskorpunni

Berggangar eru oft þunn berglög og standa venjulega hornrétt við lög grannbergsins.

**berggerð**

Sjá *bergtegund*.

**berggreining**

ákvörðun á *berggerð* og *bergbrigðum* *steinefnis*

Greiningin er gerð til að leggja mat á gæði *bergs* til mannvirkjagerðar. Hún lýsir m.a. *bergbrigðum* þ.e. þéttleika og ummyndunar­stigi efnis.

**berggrunnur**

fast *berg* jarðskorpunnar

Á Íslandi *gosberg* og *setberg* sem er undir jarðvegi og setlögum. Sýndur á berggrunns­kortum.

**berggæði**

heiti yfir *styrk*, *veðrunarþol* og *slitþol* *steinefna*

**berghlaup**

*skriðuhlaup*, þegar stór bergfylla í fjallshlíð eða hamravegg hrynur og hleypur fram

**bergkvika**

hálfbráðin eða albráðin blanda *jarðefna* í jörðu niðri

Ef bergkvika storknar, myndar hún *storkuberg*.

**bergmol**

samheiti við *set* en hér er *gjóska* ekki meðtalin

Sundurlaust *jarðefni*, sem myndast, þegar *berg* molnar við *veðrun* og svörfun, t.d. *grjót, möl, sandur, sylti og leir.*

**bergmolshrun**

það, að bergmol, sem losnar vegna *veðrunar* kletta, hrynur smám saman niður

**bergnáma**

efnistökustaður þar sem fast *berg* er numið

Það er rifið upp með stórvirkum vinnuvélum eða losað með sprengiefni, t.d. til notkunar í mannvirkjagerð.

Sjá *klapparnáma*.

Er einnig notað um frágengna *námu*, sem er ekki í notkun.

**bergsaflfræði**

fjallar um eiginleika *bergs*, einkum að því er varðar krafta, hreyfingar, *burðarþol*, *stöðugleika* og *lekt*

Undirstöðugrein í jarðtækni.

**bergskriða**

*skriða* eftir *berghlaup* með haugum af brotnu og muldu *bergi* og öðru *bergmoli*

**bergskæring**

brottnám *bergs* úr vegsvæði

Gert í því skyni að bæta legu og umhverfi vegarins.

**bergspenna**

innri spenna í *bergi*

**bergsprunga (sprunga)**

brot í *berg,* hvort sem berghlutarnir hafa færst til eða ekki

**bergstyrking**

aðgerð, sem styrkir *berg*

Sjá bergtreysting. T.d. *grautun*.

**bergtegund**

gerð *bergs* eftir uppruna

Greind í flokka, *storkuberg*, setberg og myndbreytt *berg* og í teg­undir eftir steindum og efnasamsetningu, svo sem eftir því, hve mikið er af kísilsýru (SiO2) í berginu

**bergtreysting**

aðgerð til að treysta *berg*

T.d. með boltum og benslum gegn hruni. Sjá *bergstyrking*.

**bergvatnsá**

*straumvatn*, sem ekkert jökulvatn er í

Bergvatn er oftast tært. Eftir uppruna og eigindum má skipta sumum bergvatnsám annaðhvort í *lindár* eða *dragár*, en aðrar eru sambland af hvoru tveggja.

**bergæð**

þunnt innskotslag, sem kvíslast óreglulega um *grannbergið* og liggur venjulega út frá stærra *innskoti*

**bik**

órokgjarnt, límkennt og vatnsfælið efni, unnið úr *jarðolíu* en finnst einnig í *jarðbiki*

Bik er alveg eða nánast alveg leysanlegt í tólúen. Það er mjög seigfljótandi, næstum fast efni, við stofuhita.

Til hægðarauka er biki til nota í vegagerð í daglegu tali skipt í hart bik (*stungudýpt* < 250) og mjúkt bik (*stungudýpt* > 250).

**bikað *púkk***

*burðarlagsmalbik,* blanda af *púkki* og *stífbiki*

Blandað í malbikunarstöð. Notað sem drenandi (gegndræpt) *burðarlag* og til styrkingar á *yfirbyggingu*.

**bikbindiefni**

límkennt efni sem er að mestu *bik*.

Mjög fjölbreyttur flokkur *bindiefna* sem ýmist eru unnin úr *jarðolíu* eða eru leifar af jarðolíu sem hefur eimast af náttúrulegum orsökum. Undirflokkar bikbindiefna sem eru notuð í vegagerð (þ.e. *klæðingar* og *malbik*) eru m.a.; óbreytt bindiefni og *breytt bindiefni*. Breytt bindiefni eru blönduð *íaukum* og *íblendum*.

**bikbundið burðarlag**

safnheiti yfir *burðarlag*, samsett úr *biki* og *steinefni*

Bikbundið burðarlag er ýmist blandað í stöð eða blandað á staðnum, t.d. *burðarlagsmalbik* og *bikfest burðarlag*.

**bikbundið efni**

*steinefni* bundið með bikbindiefni

Bikbundið *slit*- eða *burðarlag*, ýmist blandað í stöð eða á staðnum.

**bikbundið *steinefni***

bikbundið *steinefni* getur verið kald- eða heitblönduð og eru ýmist forblönduð (í malbiksstöð) eða staðblönduð (jafnhliða útlögn).

Hér kemur til greina að nota „bikið *steinefni*“ í staðinn fyrir „bikbundið *steinefni*“.

Dæmi: *Malbik*, *klæðing* og *bikbundin burðarlög*.

**bikdreifari**

búnaður til að dreifa bikbindiefni í fremur þunnu en jöfnu lagi á vegyfirborð

**bikfest burðarlag**

burðarlag úr *steinefni* sem blandað er með biki og framleitt á verkstað

Venjulega annað eða þriðja lag talið ofan frá í veghloti, 50-200 mm þykkt.

Bikfest burðarlag getur verið af ýmsu tagi, m.a. bikfyllt *púkk* (biksmygið *púkk*), froðubiksstyrking og malbikskurl.

**bikinn**

með ívafi af biki að meira eða minna leyti

Lýsingarorð sem vísar til bindiefnis, blöndu af bindiefni og *steinefni*, og í víðari skilningi til hverskonar efnis sem inniheldur bik.

**bikleif**

sá hluti bikþeytu, sem eftir verður þegar vatnið hefur skilist frá

 Áður nefnt restbik.

**biksmitun**

þegar bindiefni vætlar upp úr bikbundnu slitlagi

Biksmitun (blæðing) er algengust í sólskini og hlýindum. Getur líka komið fram þegar rignir í nýlagða klæðingu í þungri umferð.

**biksmygið *púkk***

einskorna púkklag, bundið með biki sem er dreift á yfirborðið, látið seytla um púkklagið og yfirborðið síðan kílt með smærra efni

Notað sem burðarlag. Bindiefnið getur verið

stífbik, *þunnbik* eða *þjálbik*. Efni til kílingar getur verið bikblandað *steinefni* eða malbikskurl.

**bikþeyta**

örblanda af biki og vatni ásamt ýruefnum

Samheiti á bikfleyti.

Bikið getur verið stífbik eða *þjálbik*. Í bikþeytu er dreifðarþátturinn oftast nær bikið en burðarþátturinn vatn. Undir vissum kringumstæðum geta orðið hlutverkaskipti þannig að bikið verður burðarþáttur en vatnið dreifðarþáttur. Þá er bikþeytan sögð úthverf.

Bikþeyta er einkum notuð til límingar (milli malbikslaga) til festunar og í klæðingar. Bikþeytur eru mjög fjölbreyttar og er skipt í fjölmarga flokka eftir eiginleikum þeirra.

**bikþeytupúkk**

kaldblönduð hræra af bikþeytu og púkki sem er blandað allt að þriðjungi af smærra *steinefni*

Notað sem *lekt* burðarlag fyrir umferð allt að 15.000 ÁDU.

**bindiefni**

samheiti yfir efni sem loða við *steinefni* og tryggja samloðun efniskornanna

Meginflokkar bindiefna sem eru notuð í vegagerð eru sement, kalk, bik og áður fyrr tjara.

Dæmi um bindiefni eru bikbindiefni, tjörubindiefni og vatnshverf bindiefni.

**Bindiefnisdreifari**

vélbúnaður til að dreifa bikbindiefni eða sementi

Notaður til að dreifa bindiefni við útlögn klæðingar eða við festun burðarlags.

**bjarg**

1 grjót á stærðarbilinu 2-4 m

2 klettur eða standberg

blaðra í bergi

ávalt holrúm í storkubergi

Verður til, þegar þrýstingur minnkar í bergkviku, en við það losna gös úr henni og mynda gasbólu í kvikunni. Kólni kvikan hratt, storknar hún utan um gasbóluna, áður en bólan nær að losna úr kvikunni, og í storkunni verður blaðra.

**blágrýti**

*basískt* *gosberg*, dökkt eða jafnvel svart á lit

Blágrýtismyndunin er elsta jarðmyndun landsins, en hún varð til á míósen og plíósen og er því eldri en u.þ.b. 3 milljón ára.

**blöðrótt berg**

*storkuberg* með blöðrum á víð og dreif

**blöndunarstöð**

vélasamstæða ásamt tilheyrandi búnaði, sem gerir einsleita blöndu úr tilteknum efnum í fyrirfram ákveðnum hlutföllum

Dæmi um blöndunarstöðvar eru malbiksstöðvar, fastar eða færanlegar, og steypustöðvar. Malbiksstöðvar blanda ýmist í skömmtum eða í samfellu.

**borgengni**

mælikvarði á, hversu hratt bor gengur inn í *berg* og hve mikið slit verður á borkrónu við borun í bergið

**borkjarni**

sívalningur, tekinn með kjarnabor úr klöpp, steypu eða malbiki í rannsóknaskyni

**bormynstur**

 fyrirkomulag borhola og bil milli þeirra í pall­sprengingu

Markað er fyrir borholum eftir ákveðnu mynstri. Bil milli borhola samsíða stálvegg nefnist raðabil en bil milli borhola þvert á stálvegg nefnist holubil (forsetning).

Val á bormynstri er háð nokkrum þáttum s.s. gerð *bergsins*, hvaða grjótstærð er sóst eftir, pallhæð og þvermáli holu.

**bortygi**

borvagn ásamt borvélum og öðrum nauðsynleg­um búnaði til borunar

**botn**

botn í jarðgöngum eða bergskæringu

**botnhleðsla**

sprengihleðsla innst í borholu

Botnhleðsla er venjulega öflugri en hleðsla utar í borholunni.

**botnskrið**

það, að skriðaur berst fram með straumvatni

**botnurð**

jökulurð, sem sest að undir skriðjökli

Hún liggur eftir á yfirborði lands, ef jökullinn hopar eða hverfur.

**bólstraberg**

*gosberg*, sem oft myndast, ef hraunkvika rennur í vatni og storknar snögglega

Verður þá til safn af bólstrum, sem minna á troðfulla poka. Hver bólstur er stuðlaður, og stefna stuðlarnir sem geislar í allar áttir út frá miðju hans. Ytra borð bólsturs er gler­kennt. Basaltbólstrar eru algengir, en líparít­bólstrar sjaldgæfir

**brattlendi í vegstæði**

land í og við vegstæði þar sem halli er meiri en 1:3

**breytt bindiefni**

bikbindiefni, hvers seigjueiginleikum hefur verið breytt með íblendum sem ganga í efnasamband við bindiefnið

Með íblendum er í þessu tilfelli átt við náttúrlegt gúmmí (natural rubber, latex), gervifjölliður (synthetic polymers).

**brimbelti**

svæði undan strönd, þar sem stórar öldur brotna þegar þær berast að landi

**brimbeltisrif**

sandrif í brimbelti, samsíða strönd, myndað af völdum brimöldunnar

Oft liggja fleiri brimbeltisrif en eitt samsíða ströndinni; hið ysta þeirra nálægt ytri mörkum brimbeltisins. Þau koma ekki upp úr sjó.

**brimklif**

brött eða þverhnípt sjávarströnd, sorfin af brimi

**brimþrep**

stallur neðan við brimklif

Hann teygist með vægum halla frá rótum klifsins út í sjóinn og er venjulega á þurru um stórstraumsfjöru.

**brimvarnargarður**

steyptur eða hlaðinn garður, gerður til að sporna við sjógangi

 Venjulega gerður úr jarðvegsfyllingu með síulagi og grjótlagi til varnar gegn brimi.

**brimvarnargrjót**

Brimvarnargrjót er að jafnaði stærstu flokkar rofvarnargrjóts. Sjá rofvarnargrjót.

**brimvörn**

Brimvörn ver land og mannvirki gegn rofi og flóðum. Sjá *rofvörn*, *grjótvörn* og *ölduvörn*.

**brjótur**

vélbúnaður af ýmsum stærðum og gerðum til að mylja sprengt *berg* eða laus *set*

Dæmi: Kjálkabrjótur, kónbrjótur og kastbrjótur.

**brot**

ósamfella í efni, sem rýrir (mjög) burðargetu og notagildi þess

**brotflötur í sprungu, sprunguflötur**

flötur, þar sem *berg* hefur brotnað

*Berg* við brotflötinn nefnist sprunguveggur. Sjá gjáveggur, misgengisveggur. Sprunguflötur og sprunguveggur hafa strikstefnu og halla með sama hætti og *jarðlag*. Hallinn nefnist sprunguhalli. Sjá jarðlagahalli.

**brothlutfall**

hlutfall brotinna og óbrotinna korna í *sýni* og segir til um hversu stór hluti einstakra korna er alveg brotinn, og hversu hátt hlutfall korna er alveg núið (óbrotið)

Steinn telst alveg brotinn ef brotflöturinn er meira en helmingur af yfirborði hans.

Brothlutfallið 50/30 þýðir að >50% steina eru alveg brotnir og <30% alveg núnir.

**brotstig**

gefur til kynna fjölda *brjóta* í mulningssam­stæðu, sem *steinefni* hefur farið í gegnum

*Mölun* í þremur brjótum nefnist þriggja brot­stiga *mölun*.

**brotstærð**

mælikvarði á grjótstærð í sprengdu grjóti

**bugðuá**

bugðótt straumvatn, er rennur um slétt og hallalítið land, sem venjulega liggur ekki nema lítið eitt yfir rofmörkum

Bugðurnar eru samfelldar og myndaðar við hliðarrof. Vegna straumkasts við ytri hlið hverrar bugðu verður rofið misjafnt í farveginum, og því færast bugðurnar smám saman úr stað.

**bundið *slitlag***

safnheiti fyrir slitlög úr steinsteypu, slitlög með bik sem bindiefni eða steinlögð slitlög

**burðargildi**

reiknað *burðarþol* vegar

**burðargildisaðferð**

norsk aðferð til að reikna burðargetu vegar

Með því að margfalda saman þykkt tiltekins lags í yfirbyggingu vegar og burðarvísi (álagsdreifistuðul) þess fæst burðargildi lagsins. Samanlagt burðargildi allra laga í yfirbyggingu vegarins er *burðarþol* hans.

Sjá lýsingu á indeksmetode í Haandbok 018

**burðarlag**

lag í yfirbyggingu veghlots milli styrktarlags og slitlags eða styrktarlags og *burðarlagsmalbiks*

Burðarlagi er stundum skipt í tvennt, efri og neðri hluta burðarlags. Það er ýmist óbundið eða bundið og þá yfirleitt með biki eða sementi.

**burðarlagsefni**

*steinefni* í burðarlag vegar sem fullnægir ákveðnum kröfum um efniseiginleika

**burðarlagsmalbik**

*malbik* undir slitlagi

Blandað í stöð úr fremur grófu *steinefni* og stífbiki. Bindiefnisinnihaldið er gjarnan haft lægra en í slitlagsmalbiki til að draga úr líkum á skriði.

**burðarþol**

**1** ending og hæfi vegar til þess að bera ökutæki, sem eftir honum fara, án þess að aflagast

 Við mat á burðarþoli vegar er jafnan miðað við álag einstakra öxla og heildarþunga far­artækis.

**2** niðurstaða í mælingu t.d. með falllóði eða *plötuprófi*.

**CBR-*próf***

rannsóknaraðferð til að meta burðareiginleika *steinefnis* til vegagerðar, meðal annars áhrif vatns á þann eiginleika

**dagskýrsla**

skrifleg greinargerð um daglega framvindu verks

Yfirleitt er um að ræða útfyllt eyðublöð.

**díabas**

basískt gangberg, fínkorna, venjulega dökkt eða gráleitt

**díll**

allstór kristall í glerkenndu, dulkorna eða fínkorna storkubergi - myndast í bergkviku, áður en hún kemur upp úr iðrum jarðar.

**dílótt berg**

*storkuberg*, sem í eru dílar á víð og dreif

**díórít**

ísúrt djúpberg, smákorna, mjög dökkt á lit

**djúpberg**

*storkuberg*, sem myndast við hæga storknun bergkviku djúpt í jarðskorpunni

**djúprof**

árrof, sem verður á botni farvegar

**dragá**

bergvatnsá, sem á sér ekki glögg upptök, en verður til úr mörgum sytrum í lækjardrögum, þar sem berggrunnur er fremur þéttur

Vatnið er yfirleitt tært, en verður gruggugt í hláku eða miklum rigningum. Þá vaxa dragár mjög. Hiti vatnsins breytist eftir lofthita.

**drymilurð**

ávalur hæðarhryggur, er verður til sem botnurð undir skriðjökli og er að jafnaði úr jökulruðningi

Langás hryggjarins hefur sömu stefnu og jökulskriðið. Drymill er dregið af írsk-gelíska orðinu druim með líkum hætti og drumlin á ensku. Druim er hæðarhryggur. Drymilurð er hæðarhryggur, orðinn til sem jökulurð.

**dulkorna berg**

kristallað *berg*, þó með svo smáum kristöllum, að þeir sjást alls ekki berum augum, minni en 0,02 mm

**dúklögn**

það að koma þunnum dúk, ofnum úr gerfiefni, fyrir í mannvirki

Dúkurinn kemur í stað síulags í veghloti eða stíflugarði, en má líka nota til styrkingar.

**eðjuhlaup**

skriðuhlaup, þegar eðja hleypur fram

Með eðju er þá átt við mjög blautan og tiltölulega fínkorna jarðveg, er rennur sem vökvi, ef hann hreyfist niður brekku. Eðjuhlaup er millistig milli jarðvegshlaups og straumvatns með miklum aurburði. Slík hlaup bera með sér grjót og leita oft í farvegi, sem þegar eru til í brekkunni.

**eðjuskriða**

skriða eftir eðjuhlaup

Hún er venjulega grynnri og sléttari en jarðvegs- skriða og breiðist yfir víðara svæði, ef hlaupið stöðvast á jafnsléttu. Með fram farvegi hlaupsins liggja tíðum hrannir úr grófasta efni þess.

**efja**

styrktarblanda, sem þrýst er inn í sprungur í bergi, til þess að auka þéttleika og styrk þess

(so) það að þrýsta eða dæla styrktarblöndu (efju) inn í sprungur í bergi, til þess að auka þéttleika og styrk þess

Sjá *grautun* og grauta.

**efjun**

athöfnin að þrýsta styrktarblöndu (efju) inn í sprungur í bergi, til þess að auka þéttleika og styrk þess

**efnahvarfarof**

rof, sem verður með þeim hætti, að efni, sem losna úr jarðefnum við efnahvarfaveðrun, skolast brott uppleyst í yfirborðsvatni og jarðvatni

**efnahvarfaset**

flokkur settegunda, sem verða til við efnahvörf eða þegar steindir myndast við útfellingu úr efnaupplausnum

Dæmi: kalklög, saltlög.

**efnahvarfaveðrun**

það, að *jarðefni* veðrast við efnahvörf, þegar þau komast í snertingu við vatn eða önnur efni, sem tíðast eru uppleyst í vatni

**efniseftirlit**

mat á eiginleikum efnis til mannvirkjagerðar og samanburður við kröfur sem til þess eru gerðar

Dæmi: Mæling á *steinefni* og samanburður við tilsvarandi kröfur. Vottorð framleiðanda gegnir sama hlutverki.

**efnisgerð**

tegund *steinefnis*, sem notað er við vegagerð

 Eigindir steinefnis eru mismunandi og er efninu skipt í þrjá meginflokka:

1. *set* (efni úr setmyndunum),

2. *storkuberg* (efni úr storkubergi),

3. endurnýtt efni (endurunnin efni).

Efnisgerðirnar eru flokkaðar í undirflokka eftir vinnslu efnisins. Ástæðan fyrir flokkun efna í efnisgerðir er að eiginleikar þeirra eru misjafnir og því eru oft gerðar mismunandi kröfur til efnis eftir því hver efnisgerðin er og hvernig vinnslu hefur verið háttað.

**efnisgæði**

eiginleikar *steinefnis* sem lýsa því hvort eða að hve miklu leyti steinefnið uppfyllir tilteknar kröfur

Sjá efniskrafa.

**efnishaugur**

birgðir af *steinefni* (unnu eða óunnu) sem hefur verið *haugsett* til geymslu um lengri eða skemmri tíma

**efniskrafa**

*krafa* um lágmarksgæði *steinefnis*, til að efnið teljist hæft til fyrirhugaðrar notkunar

Dæmi um efniseiginleika, sem gerðar eru kröfur til, eru *styrkur*, *veðrunarþol* og *slitþol.*

**efnislýsing**

lýsing á eiginleikum efna í vegstæði og námum

**efnisrannsókn**

*prófun* á efnum samkvæmt viðurkenndum for­skriftum, prófunarstöðlum, til að skera úr um efniseiginleika, svo sem styrk, *veðrunarþol*, *kornalögun* og *sáldurferil*.

**efnistaka**

brottnám *steinefna*, *bergs* eða lausra *setlaga*, til notkunar við mannvirkjagerð

**efnistökusvæði**

afmarkaður hluti námusvæðis eða skæringar, þar sem verið er að taka *steinefni* hverju sinni

**efnisvinnsla**

framleiðsla steinefna sem hæfir fyrirhugaðri notkun

Vinnslan tekur meðal annars til flokkunar, þvottar, mölunar og sigtunar steinefna.

**efnisvottorð**

skrifleg staðfesting á eiginleikum efnis til mannvirkjagerðar

**efnisvottun**

staðfesting á eiginleikum efnis til mannvirkjagerðar

**efri flokkunarstærð**

möskvastærð (táknuð með D) í sigti sem viss hluti *steinefnis* smýgur, oft 80-90 %

Þetta hugtak er, ásamt *neðri flokkunarstærð*, notað til að skilgreina stærðabil sem megnið af *steinefni* fellur í með hæfilega ákvörðuð­um frávikum. Sjá staðal ÍST EN 13242.

**efri stærðarmörk**

möskvastærð í sigti sem 98 þungaprósent af efninu smjúga

Sjá *stærstu steinar*. Táknuð með D'98.

**eftirlit**

felst í samanburði á kröfum til verklags, eiginleika viðfangs og upplýsingum, sem fengar eru með mælingum, skoðunum eða prófunum

Dæmi: Samanburður á sáldurferli sýnis af burðarlagi og kröfum í verklýsingu.

Samanburður á kostnaðaráætlun og raunkostnaði. Samanburður á niðurlögn ræsa og fyrirmælum í verklýsingu.

Oft notað um þá sem sinna eftirliti.

**eftirlitsaðferð**

aðferð sem notuð er við *eftirlit* á tilteknum þætti í mannvirkjagerð

Dæmi: Talning á yfirferðum valta.

Þrír meginflokkar eftirlitsaðferða eru, eiginleikaprófun á rannsóknastofu og á verkstað (analyse- og måleteknisk kontroll), *sjónmat* (visuell kontroll) og *eftirlit* með nákvæmni í legu (*rúmeftirlit*) (geometrisk kontroll)

**eftirlitsáætlun**

áætlun um hvernig *eftirlit* verkkaupa verður framkvæmt í viðkomandi verki

Verkkaupi gerir eftirlitsáætlun. Þar kemur fram hvernig fylgst verður með að gæðakröfur verkkaupa séu uppfylltar.

**eftirlitsmaður**

sá sem athugar hvort tiltekin ákvæði í verklýsingum, lögum og reglugerðum séu uppfyllt

Safnar niðurstöðum saman, vinnur úr þeim og birtir.

**eftirlitsmæling**

mæling til staðfestingar á tilteknum eiginleika eða legu mannvirkis

Dæmi: Burðarþolsmæling, hæðarmæling.

**eftirlitsniðurstöður**

greinargerð um niðurstöður prófana og annars eftirlits ásamt ákvörðunum í kjölfarið

**eftirlitspróf**

*próf* eða rannsóknir sem gerðar eru til að meta verk- og *efnisgæði*

Prófin geta verið *sjónmat* en einnig flóknari efnispróf eða rannsóknir gerðar á rannsókn­arstofum.

**eftirlitsskjal**

skjal sem verkkaupi leggur fram í byrjun verks

Í skjalinu felst eftirlitsáætlun, dagbók ásamt eyðublöðum til úttekta á til dæmis klæðingum, sementsfestun og malbiki.

**eftirlitsskráning**

kerfisbundin skráning og vistun upplýsinga sem verða til við *eftirlit*

**eftirlitsviðfang**

atriði sem *eftirlit* beinist að

Viðföngum er oft skipt í flokka til hægðarauka á þann veg að eftirlitið verður einsleitara innan hvers flokks en ella. Slík flokkun getur verið staðsetningar-, steypu-, lagna-, slitlags-, jarðtækni-, þjöppunareftirlit o.s.frv.

**eftirþjöppun**

rúmmálsminnkun (samþjöppun) í vegagerðar­efni fyrir áhrif umferðar eða undan eigin þunga eftir að gengið hefur verið frá því endanlega í veginum

**eiði**

rif eða landræma, sem tengir eyju við land eða tvær eyjar saman og er venjulega úr sandi og *möl*, myndað við strandburð

Grandi hefur svipaða merkingu og eiði.

**eiginleikar fínefna**

efniseiginleikar sem lýsa þeim hluta *steinefnis* sem er með smærri korn en 0,063 mm

Dæmi um eiginleika; *þjálni*, magn *myldis* og holrýmd í mélu.

**eiginleiki**

einkennandi sérkenni

**einskorna**

þegar kornastærðir (*steinefna*) liggja að mestu á þröngu bili

Aths. 1: Eiginleiki getur verið eðlislægur eða eignaður.

Aths. 2: Eiginleiki getur verið eigindlegur eða megindlegur.

Aths. 3: Til eru nokkrir flokkar eiginleika (efnislegir, skynræmir, tímatengdir, tengdir notagildi).

Sjá ÍST EN ISO 9000.

**eldborg**

hringlaga klepragígur, brattur að utan og innan, með mjóum gígrima

**eldfjall**

fjall, sem hlaðist hefur upp úr gosefnum, er komið hafa úr gosopi í fjallinu sjálfu

Í daglegu tali er fjall ekki nefnt eldfjall, nema augljós merki séu þar um gos, t.a.m. eldgígur eða *hraun*.

**eldgígur, gígur**

skálarlaga lægð með gosopi eða með ummerkjum eftir gosop í botni

**eldgos**

sá viðburður, að bergkvika og önnur gosefni koma upp á yfirborð Jarðar

Sjá eldvirkni, bergkvika, gosefni.

**eldhryggur**

ílangt, hrygglaga eldfjall með gossprungum eftir fjallshryggnum endilöngum

Fjallið hefur hlaðist upp úr hraunum og gjósku á víxl í mörgum eldgosum.

**eldkeila**

uppmjótt eldfjall, sem hlaðist hefur upp úr hraunum og gjósku á víxl í mörgum eldgosum

**eldsprunga, gossprunga**

sprunga, sem eldgos hefur komið upp úr

**eldstöð**

staður, þar sem eldgos er eða hefur orðið

**eldvarp**

hóll eða hæð, sem orpist hefur upp við gosop

Eldvarp verður venjulega til í einu eldgosi.

**eldvirkni**

þau náttúruferli í heild, sem eiga sér stað, þegar bergkvika og önnur gosefni koma upp á yfirborð jarðar eða nálægt því

**endurnýtt *malbik***

*malbik* sem er notað á nýjan leik, oftast sem burðarlagsefni eða sem hráefnishluti í nýtt *malbik*

Endurnýtt malbik fellur til við losun og uppmokstur á malbiki eða fræsingu á slitlögum. Notkunarmöguleikar þess eru fjölbreyttir. Það er m.a. notað í burðarlag, stundum styrktarlag, og er þá kurlað. Því er líka blandað saman við nýtt malbik í blöndunarstöð en yfirleitt í takmörkuðu hlutfalli. Það má líka blanda með viðbótarbindiefni á staðnum og nota sem slit- eða burðarlag. Blöndunarferlið getur ýmist verið heitt eða kalt.

Endurnýtt *malbik* gengur einnig undir nafninu endurunnið *malbik*.

Sjá ÍST EN 13108-8.

**Evrópustaðlar**

safn staðla sem þjóðir Evrópu hafa samþykkt að taka í notkun

Þessu samþykki fylgir jafnframt kvöð um að fella um leið úr gildi eigin staðla um sama efni. Hérlendis hafa Evrópustaðlar forskeytið ÍST EN.

**eyri**

lítið og lágt nes, sem gengur út í sjó eða stöðuvatn

Það er venjulega myndað úr *möl* og sandi við strandburð. Önnur heiti eru oddi og tangi.

**farg**

tímabundið viðbótarálag (á veg) til að flýta sigi

Gjarnan úr *steinefni* sem stenst kröfur til styrktarlags.

**ferskt berg**

*berg* með *steindum* sem hafa ekki náð að ummyndast yfir í aðrar steindir svo sem leirsteindir

Sjá *ummyndun*.

**festun**

styrking jarðefna með íblöndun bindiefna á verkstað

Tilgangurinn er m.a. að auka burðargetu jarðefnis. Bindiefninu er blandað í jarðefnið sem síðan er jafnað út og valtað. Algeng íblöndunarefni eru sement og bik.

**festun undirstöðu**

samheiti aðgerða, sem auka burðargetu vegbotns

**fiskiolía**

olía unnin úr fiskifitu

Dæmi: Lýsi.

**fínefnahlutfall**

þyngdarhlutfall efnis með smærri korn en 0,063 mm í *sýni* af *steinefni*

Hlutfallið er ýmist miðað við allt sýnið eða þann hluta sem smýgur tiltekið sigti, t.d. 22 eða 63 mm.

**fínefni**

smágert *steinefni* í *leir* og syltarstærðum, úr smærri kornum en 0,063 mm

**fínhrýfi** (microtexture)

lítt sýnilegar ójöfnur í yfirborði *slitlags* með bylgjulengdir allt að 0,5 mm og dæmigerða sveifluvídd á bilinu 0,001-0,5 mm

Fínhrýfi ræðst einkum af yfirborðsáferð steina í yfirborði slitlags. Það hefur, ásamt *grófhrýf*i, afgerandi áhrif á hemlunarviðnám slitlagsins en hefur ekki áhrif á akstursþægindi.

**fínkorna berg**

*berg* með fíngerðum kristöllum, sem sjást yfirleitt berum augum, innan við 1 mm að stærð

**fínmölun**

*mölun* á *steinefni* í smáar stærðir [í vegagerð]

Gjarnan minna en 22 mm flokkunarstærð.

**fínpúkk**

*steinefni*, úr sprengdu eða rippuðu *bergi*, innan stærðabilsins 4-80 mm

Sjá *púkk* og *grófpúkk*.

**fjaður**

sú eigind ýmissa efna, að verði breyting á formi þeirra af völdum krafts, fá þau sjálfkrafa fyrra form sitt, ef krafturinn hættir að verka

Þá fjaðrar efnið.

**fjaðurefni**

efni, sem getur fjaðrað

**fjaðurkraftur**

innrænn kraftur, sem verður til í fjaðurefni, þegar kraftur verkar á efnið og veldur formbreytingu á því

Fjaðurkrafturinn verkar gegn formbreytingunni.

**fjaðurorka**

orka, sem efni geymir, ef í því verkar fjaðurkraftur

Fjaðurorka er ein tegund mættisorku.

**fjara**

landræma á strönd stöðuvatns eða sjávar, sem er mótuð af hreyfingum vatnsins og venjulega þakin seti úr sandi, *möl* og grjóti

Sjávarfjara telst að jafnaði það svæði, sem við stórstreymi er undir vatni á flóði og á þurru, þegar lágsjávað er.

**fjöðrun**

formbreyting fjaðrandi efnis

**fjöldi yfirferða með valta**

tilgreinir hversu oft *valti* hefur farið yfir hvern einstakan blett í lagi (t.d. burðarlagi) vegar

Notað sem mælikvarði á völtun. Hægt að telja með GPS-staðsetningarbúnaði.

**fjölliða**

stór sameind úr einni eða fleiri tegundum einliða

Ýmis konar fjölliður eru notaðar sem íblendi í bikbindiefni, einkum til að breyta hitaháðri hegðun þess, þanþoli eða viðloðun. Algengar fjölliður til þessara nota eru styren-butadien-styren (SBS), styren-butadien-rubber (SBR) og etylene vinyl acetat (EVA). Bindiefni blandað fjölliðum kallast breytt bik. Dæmi: prótín, fjölsykrur, náttúrugúmmí og gervigúmmí.

**fjölliðubik**

bik, breytt með lífrænum fjölliðum, einni eða fleiri

**fjölliðubikþeyta**

bikþeyta með dreifðarþátt úr fjölliðubiki

Bikþeytan getur verið breytt með fjölliðum eða mjólkursafa úr plöntum.

**fjörukambur**

lágur hryggur úr sandi, *möl* og stundum grjóti, sem brim hefur hrúgað upp ofan við efri fjörumörk

**fjöruset**

*set* í fjöru og fjörukambi

**fláafleygur**

fleygur í *veghloti*, utan við berandi hluta vegar

Gerður til að draga úr bratta vegfláa í örygg­isskyni.

**fláafrágangur**

mótun, sáning, græðsla eða önnur vörn á veg- og skæringarfláa, til að draga úr rofi

**fleygað *púkk***

*steinefni* í burðarlagi, fleygað með *fínpúkki* til þess að auka *stæðni* lagsins

Einnig gert til að þétta og slétta yfirborðið.

Sjá *púkk*.

**fleygskæra**

innskæring í *berg*, með samleitnum borholum

**fleygur**

lag sem þynnist til endanna [í vegagerð]

**flikruberg**

gosberg, sem verður til við það, að glóðheit gjóska berst í eldskýi úr gosstöð og er enn svo heit, þegar hún sest að á jörð, að hún rennur saman og myndar fast *berg*

Í því má oft sjá ílanga bletti, flikrur, öðruvísi á lit en aðalefni bergsins.

**flokkað efni**

*steinefni*, flokkað með þeim hætti að það spanni tiltekið bil kornastærða

Dæmi 8/16 mm.

**flokkun**

sundurgreining *steinefnis* eftir kornastærðum

Gert með minnst tveim sigtum, með eða án undanfarandi *mölunar*.

**flokkunarstærð**

möskvastærð sem afmarkar meginhluta *sáldur-ferils* *steinefnis*

Stærðarflokki steinefnis er lýst með tveim flokkunarstærðum, efri (D) og neðri (d).

Sjá *efri flokkunarstærð* og *neðri flokkunar­stærð*.

**flutningslengd** (flutningsvegalengd)

vegalengd sem efni er flutt

Um margs konar efni getur verið að ræða, svo sem malarefni, byggingarefni, snjó o.fl.

**flutningstönn**

íbjúg ýtutönn

Notuð til að flytja efni langa leið með jarðýtu. Stundum nefnd grjóttönn eða U-tönn.

**flæðimark**

hæsta rakagildi sem efni getur haft án þess að missa *þjálni* sína og flæða

*Rakastig* fínefnaríks steinefnis, leirs eða syltis, þegar efnið missir samloðunareiginleika sína.

**fok**

það, að vindur feykir til jarðefnum

**foksandur**

1. *sandur* ásamt fíngerðara efni, sem er að fjúka

2. fokset, sem er að mestu úr sandi með hlutfallslega jafnri *kornastærð*

Fokset myndar oft sandhóla.

**fokset**

bergmolsset, sem hefur myndast við *veðrun* og svörfun og borist með vindi, þangað sem það hefur sest að

Setið er oftast lagskipt.

**forbrjótur**

fyrsti *brjótur* í *mölunarsamstæðu*, yfirleitt kjaft­brjótur (kjálka­brjótur)

**forbrotið efni**

*steinefni* sem hefur farið í gegnum *forbrjót* en enga frekari vinnslu

Dæmi um stærðarflokka: 0/90 og 0/125.

**formsprenging**

aðferð til að ná fram ákveðinni áferð eða lögun á sprengdum fleti

Ein gerð formsprengingar er "presplitting"

**forskrift**

skjal þar sem sett eru fram fyrirmæli

Forskrift getur tengst starfsemi (t.d. verklagsregluskjal, forskrift fyrir ferli og forskrift fyrir prófanir), eða vörum (t.d. vörulýsing, frammistöðuforskrift og teikning).

Oft sett fram í verklýsingu.

Sjá ÍST EN ISO 9000.

**framburðarefni**

uppleyst og föst *jarðefni*, sem vatn eða jökull ber með sér

**framburðarruni**

magn af framburðarefni, sem berst á tímaeiningu gegnum þversnið í farvegi

Magnið er mælt eftir þyngd eða rúmmáli.

**framburðarruni uppleystra efna**

magn uppleystra árfrarnburðarefna, sem berst á tímaeiningu gegnum þversnið í farvegi straumvatns

**framburður**

það, að vatn eða jökull flytur með sér framburðarefni

**framburður uppleystra efna**

það, að uppleyst efni berast fram í straumvatni

**framgangur**

framvinda verks borin saman við verkáætlun

**framkvæmdaraðili**

við námuvinnslu: sá sem ætlar að nýta og hefur rétt á að nýta efni á efnistökusvæði. Framkvæmdaraðili þarf að hafa umboð frá námurétthafa til að geta numið efni.

**framkvæmdareftirlit**

kerfisbundnar athuganir, m.a. á vinnubrögðum, efnisgæðum og auðlindanotkun meðan á framkvæmdum stendur

**framkvæmdarleyfi**

leyfi til framkvæmda í samræmi við skipulag sem ekki eru háðar ákvæðum laga um mannvirki.

Allar framkvæmdir sem teljast meiriháttar, hafa áhrif á umhverfið og breyta ásýnd þess skulu vera í samræmi við skipulagsáætlanir. Óheimilt er að hefja slíkar framkvæmdir nema fyrir liggi samþykki leyfisveitanda um útgáfu framkvæmdarleyfis og að framkvæmdarleyfi hafi verið gefið út.

**framkvæmdarmæling**

mæling á rúmlegu mannvirkis á ýmsum stigum framkvæmdar

Rúmlega, nýyrði fyrir legu í plani og hæð.

**framkvæmdarstig**

tilfallandi steinefnarannsóknir á framkvæmdarstigi, hafi þær brugðist á fyrri stigum

Sjá *stig í verkferli efnisrannsókna*.

**framleiðsla steinefna**

1 hverskonar vinna við *steinefni* svo sem losun, *mölun*, sigtun, þvott o.s.frv., á *steinefni*

2 *steinefni*, að framleiðslu lokinni

**framleiðslueftirlit**

felst í að bera eiginleika afurðar saman við kröfur

**framleiðslustig**

*vinnsla* *steinefna* og rannsóknir á þeim

Sjá *stig í verkferli efnisrannsókna*.

**framleiðsluvottorð**

skrifleg yfirlýsing um innihald og eiginleika vöru

**framvindueftirlit**

vöktun á framgangi verks

**frábrigði**

það að uppfylla ekki kröfu

Sjá ÍST EN ISO 9000.

**frágangur vinnusvæðis**

jöfnun og frágangur á aflögðum námum, og svæðum við hlið vegar sem raskað hefur verið

**frákastsefni**

efni sem ekki nýtist í tiltekna framkvæmd

**frávik**

mismunur á mældu gildi og fyrirskipuðu gildi

**frávikaskýrsla**

skrá yfir atriði sem ekki eru í samræmi við fyrirmæli

Hluti af gæðastýringu á verki. *Frávik* geta verið frá kröfum útboðsgagna eða verklagsreglum.

**frávikstilboð**

tilboð sem leysir þarfir kaupandans á annan hátt en gert er ráð fyrir í tæknilegri lýsingu útboðsgagna og uppfyllir jafnframt lágmarkskröfur þeirra

**freramörk**

þykkt jarðvegs sem að jafnaði frýs að vetrarlagi

Freramörk má skilgreina nánar með líkum, t.d. 20, 50 eða 100 ára freramörk.

**freri**

frosin jörð

**froðubik**

óstöðug blanda af biki og vatni

Bikið (stíf- eða *þjálbik* er hitað upp í 160-170 °C og bætt í það 2-4 % af vatni svo að það freyðir stutta stund og á meðan er því blandað saman við *steinefni*. Froðubik er einkum notað við festun á burðarlagi samhliða fræsingu.

**froðumalbik**

Froðumalbik má nota í burðarlag og sem *slitlag* á vegi með umferð undir 1500 ÁDU.

**frost**

hitastig undir frostmarki

**frostbrigð**

1 hneigð jarðefnis (bergmols) til að mynda íslinsur

2 mælikvarði á hvort og hversu frostbrigt/frostnæmt *jarðefni* er

Íslinsur myndast því aðeins í bergmoli að bergmolið sé nægilega fínefnaríkt til að mynda hárpípur og hárpípur í bergmolinu hafi óheftan aðgang að vatni.

Sjá *frostnæmi*.

**frostbrigður vegur**

vegur þannig gerður að frost nær niður i frostnæma yfirbyggingu eða vegfyllingu

**frostbrigt *jarðefni***

*jarðefni* sem dregur vatn upp í frosna hlutann og missir *burðarþol* þegar ísinn þiðnar

Sjá frostvirkt *jarðefni*. Áður var notað frostnæmt *jarðefni*.

**frostdýpi**

fjarlægðin frá yfirborði að neðra byrði frosins jarðefnis

**frosteinangrun**

frostvörn með notkun einangrunarefna

**frostheildi**

margfeldi af fjölda daga á ári með meðalhita neðan við frostmark, og meðalhita sömu daga

Frostheildi er mælt í gráðudögum

(dagar x °C).

**frostlyfting**

hækkun á yfirborði lands, sem stafar af frostþenslu í undirliggjandi, frostnæmum efnum

**frostmark**

hitastig vatns þegar það er að frjósa eða bráðna, við 0° á Celsíus

Einnig nefnt bræðslumark.

**frostnæmi**

sjá *frostbrigð*

**frosttryggur vegur**

vegur, þannig gerður að frost nær ekki niður í frostnæmt efni við hámarks frostheildi

**frostvarnarlag**

lag í *yfirbyggingu*, næst undir *styrktarlagi*, sem ætlað er að einhverju eða öllu leyti að hindra að frost hlaupi niður í frostnæmt efni

**frostvirkt *jarðefni***

*jarðefni* sem dregur vatn upp í frosna hlutann og missir *burðarþol* þegar ísinn þiðnar

Sjá frostbrigt *jarðefni*. Áður var notað frostnæmt *jarðefni*.

**frostþol**

hæfileiki steinefnis til að standast víxlverkun frosts og þíðu án þess að molna niður og tapa burðarþoli

Efni er frostþolið ef það er ekki vatnsdrægt og þenst ekki út þegar það frýs.

**fræsa**

tæta ofan af malbiki með tenntum valsi (fræsara)

Gert til að slétta yfirborðið eða lækka það og mynda fals fyrir nýtt *slitlag*.

**fræsing**

verknaðurinn að fræsa

**fullgilding**

staðfesting á því, með framlagningu hlutlægra sannana, að tilteknar kröfur vegna tiltekinna fyrirhugaðra nota hafi verið uppfylltar

**fylling**

Sjá *vegfylling*.

**fyllingarbyrði**

yfirborð *vegfyllingar*

**fyllingarflái**

flái fyllingar

Hér er bæði átt við yfirborð fláa og halla hans.

**fyllingarhæð**

þykkt fyllingar í miðlínu vegar

**fyllingarmagn**

rúmmál jarðefna, sem mynda vegfyllingu

**fyrirmæli**

bindandi ákvæði

Orðið „fyrirmæli“ og orðasambandið „að mæla fyrir um“ er notað án frekari skýringa um öll bindandi fyrirmæli verkkaupa eða eft­irlits og öll fyrirmæli í verksamningi, verk­lýsingu, sérverklýsingu og uppdráttum eins og við á hverju sinni.

**færiband**

belti til færslu á jarðefnum [vegagerð]

*Steinefni* er flutt á færiböndum milli framleiðslueininga í vinnslusamstæðu, þ.e. frá forbrjót yfir á eftirbrjót og hörpu og þaðan út í hauga. Færibönd eru einnig notuð til að flytja efni úr jarðgöngum.

**færsla**

ef efnisögn hreyfist frá einum stað á annan, er færsla beina leiðin milli staðanna án tillits til þess, hvaða leið ögnin fer milli þeirra

**gabbró**

*basískt*, stórkristallað *djúpberg* sem hefur storknað hægt á miklu dýpi

**galli**

það að *krafa* er tengist fyrirhugaðri eða tilætlaðri notkun er ekki uppfyllt

Aths. 1: Munurinn milli hugtakanna "galli" og "*frábrigði*" er mikilvægur þar sem hann hefur lagalega þýðingu, sérstaklega í sambandi við skaðsemiábyrgð. Af þessum sökum ætti að nota hugtakið „galli“ af sérstakri varúð.

Sjá ÍST EN ISO 9000.

**gangberg**

*storkuberg*, sem myndast við storknun berg­kviku í sprungu eða milli laga ofarlega í jarð­skorpunni

**gangur**

innskot, sem myndar *jarðlag*

Sjá berggangur og laggangur.

**gátlisti**

listi yfir atriði sem þarf að gaumgæfa

**gervigígur**

hóll úr hraungjalli á stað, þar sem hraunkvika hefur runnið yfir votlendi eða grunnt vatn

Vatnsgufa undir hraunkvikunni veldur því, að kvikan verður að gjalli, sem þeytist upp og safnast í hóla. Dæmi: Rauðhólar við Reykjavík.

**gígaröð**

röð eldvarpa, sem orðið hafa til við það, að gosið hefur á aðgreindum stöðum í eldsprungu

**gígrimi**

hryggur úr gjósku, sem hlaðist hefur upp umhverfis gosop í eldgosi og myndað gígbarm

**gjallgígur, gíghóll**

eldvarp, sem hlaðist hefur að mestu upp úr lausu hraungjalli

**gjóska**

laus gosefni úr bergkviku sem þeytast upp í loft úr gjósandi eldstöð við það að gas losnar úr kvikunni

**gjóskuset**

*set* úr gjósku frá gjósandi eldstöð

Sbr. gjóska, gosaska, vikur, *móberg*, flikruberg.

**glerkennt berg**

*storkuberg*, sem hefur storknað svo hratt, að kristallar hafa ekki náð að myndast.

**gosaska**

*gjóska* úr smágerðum glerkenndum kornum, minni en 2 mm í þvermál

**gosberg**

*storkuberg*, sem myndast við storknun hraun­kviku ofan jarðar, einnig í lofti eða vatni

**gosdyngja, dyngja**

bungulaga, hallalítið og víðáttumikið eldfjall, sem verður til úr þunnfljótandi basalthraunkviku

**gosefni**

sameiginlegt heiti á efnum, sem koma upp í eldgosum, þegar bergkvika nær yfirborði

Þau skiljast þá sundur í gaskennd eða reikul gosefni (gös, vatn), laus gosefni (gjósku) og föst gosefni (*hraun*, gosberg).

**GPS staðsetningarbúnaður**

tæki sem tilgreinir staðsetningu í hnitum með aðstoð gervihnatta

**grafa**

vélknúið tæki með bómu til að moka *jarðefni*

**granít**

súrt djúpberg, grófkorna, venjulega ljósgrátt eða rauðleitt með dökkum yrjum

**grannberg**

*berg*, sem er umhverfis innskotsberg og er eldra en það

**granófýr**

súrt gangberg, fínkorna eða meðalkorna, ljósleitt

**grautun**

1 þétting eða styrking með sementsefju

2 fylling í kapalrör í spenntri steinsteypu

Grautun eða sementsídæling er fólgin í því að dæla blöndu af vatni og sementi, oft með íblendi eða íauka, undir miklum þrýstingi gegnum borholur í bergvegg til að fylla sprungur og önnur holrými og til að verja spennukapla gegn tæringu. Stundum er sett kísilryk í blönduna, og stöku sinnum ýmis konar íblendi sem auka smeygni hennar, flýta fyrir hörðnun eða þenja blönduna þegar hún harðnar. Samsetning blöndunnar er valin með hliðsjón af aðstæðum.

**grágrýti**

*basískt* *gosberg*, gráleitt *basalt*

Grágrýtismyndunin varð til á ísöld, kvarter, og er því yngri en u.þ.b. 3 milljón ára og eldri en u.þ.b. 0,7 milljón ára.

**grenndargróður**

ríkjandi gróðurfar í næsta nágrenni framkvæmdar

**grettistak**

1 grjót á stærðabilinu 500-1000 mm

2 grjót sem verður eftir þegar jökull bráðnar

**gripskófla**

ámokstursskófla, sem er opnuð og síðan lokað til að fylla hana

Krumla í tveim innbyrðis hreyfanlegum hlutum sem opna hana (við losun) og loka (til að fylla hana). Notuð m.a. til að moka lausum jarðefnum eða tína upp stóra steina.

**grjót**

samsafn af allstórum steinum

**grjóthrun**

atvik þegar grjót losnar úr bergi og fellur niður

Grjóthrun verður jafnan úr klettum og stöku sinnum í jarðgöngum.

**grjótkassi**

kassalaga net, fyllt með grjóti

Til varnar ofanflóðum eða stoðveggir. Ýmist úr stáli eða gerviefni.

**grjótnáma**

staður, þar sem grjót er tekið til vinnslu

**grjótvörn**

hleðsla úr grjóti til að hindra rof af völdum vatns, vinda eða sjávar

Sjá *rofvörn*, *sjóvörn*, *ölduvörn*, *brimvörn* og *varnargarður*.

**grop**

hlutfallið á milli rúmtaks *gropa* í efni og heildarrúmtaks efnis

Venjulega táknað í %.

**gropa**

smágert holrúm í efni

**gropinn**

að gropur eru dreifðar víðs vegar um efni

Orð svipaðrar merkingar eru blöðróttur og holóttur.

**gropumalbik**

heitblandað slitlagsmalbik með gisinn sáldurferil

Vegna mikillar holrýmdar (15-20 %) á yfirborðsvatn tiltölulega greiða leið gegnum slitlagið og út til hliðanna, sem stuðlar að umferðaröryggi. Gropumalbik hefur einnig gott hemlunarviðnám, góða ljóstæknilega eiginleika og dregur úr umferðarhávaða.

Sjá ÍST 13108-7

**grófhrýfi** (macrotexture)

sýnilegar en smágerðar ójöfnur í yfirborði *slit­lags* með bylgjulengdir á bilinu 0,5-50 mm og dæmigerða sveifluvídd á bilinu 0,1-20 mm.

Grófhrýfi ræðst af afstöðu steina hvers til annars í yfirborði slitlags og að hve miklu leyti efja fyllir upp í bil á milli þeirra. Gróf­hrýfi með stuttar bylgjulengdir dregur úr veghljóði en það eykst síðan með vaxandi bylgjulengdum. Grófhrýfi hefur jákvæð áhrif á hemlunar­viðnám með því að veita burtu vatni þar sem hjólbarði og vegyfirborð mæt­ast.

**grófkorna berg**

*berg* með kristöllum, sem flestir eru stærri en 5 mm

**grófmölun**

*mölun* efnis, oftast í einum *brjóti*, þannig að *stærstu steinar* verði af hæfilegri stærð til nota í viðkomandi lagi vegar

Dæmi: 0/250 mm.

Sjá *forbrotið efni*.

**grófpúkk**

*steinefni*, úr sprengdu eða rippuðu *bergi*, innan stærðabilsins 80-300 mm

Sjá *púkk* og fínpúkk.

**grunneiginleikar bergs**

grunnþættir í uppbyggingu og eiginleikum *bergs*

Eru háðir öllum þáttum í uppbyggingu bergs­ins svo sem efnasamsetningu, gerð *steinda*, *kristalbyggingu*, *kornastærð*, þéttleika, sprung­um, straumflögun o.fl. en allir þessir þættir geta haft áhrif á *berggæðin*.

**grunneiginleikar steinefnis**

grunnþættir í eiginleikum *steinefnis*

Eru ásýnd *bergs*, *berggæði* o.fl. sem ásamt *kornadreifingu* eru ráðandi varðandi gæði efnisins þegar það hefur verið lagt út og þjappað í vegi.

**grunnvatn**

jarðvatn, sem fyllir holur og glufur í jarðlögum, hefur ákveðið vatnsborð og vatnsþrýsting, sem er jafn eða meiri en þrýstingur lofthjúps jarðar

**grunnvatnsborð**

efri mörk *grunnvatns*, en neðan þeirra er jörð mettuð vatni

Yfirborð vatnsforða undir yfirborði jarðar. Yfirborð stöðuvatns samsvarar grunnvatns­borði á sama stað.

**grynning**

svæði á botni sjávar, stöðuvatns eða straumvatns, þar sem vatn er tiltölulega grunnt

**grýfi** (megatexture)

ójöfnur í yfirborði slitlags með bylgjulengdir á bilinu 50-500 mm og dæmigerða sveifluvídd á bilinu 0,1-50 mm

Dæmi um grýfi eru grunnar holur í malarvegum, fleiður eða brotholur í malbiki, gárur í malbiksslitlagi, kröpp þvottabretti á malarvegum og viðlíka ójöfnur. Grýfi er að flestu leyti neikvæður eiginleiki, eykur eldsneytiseyðslu, veldur umferðarhávaða og titringi sem eykur slit á bíl og óþægindum fyrir farþega.

**grýta**

kröpp hola í slitlagi [í vegagerð]

**græfni**

mælikvarði þess hve auðgræft *jarðefni* er

**græfur (lo)**

efni er græft, sem unnt er að grafa án undangenginnar losunar

**gröftur**

athöfnin að grafa

T.d. gröftur á *jarðefni*.

**gúmhjólavalti**

valti á mörgum sléttum gúmhjólum

**gæðaeftirlit**

kerfisbundið *eftirlit* til að tryggja að gæði séu samkvæmt kröfum

Kerfisbundið, að því leyti að árangurinn ræðst af skipulögðu meðvituðu framtaki. Sumir velja kerfi til gæðaeftirlits sem byggir á gæðahandbókum eða ferlahandbókum. Gæðaeftirlitskerfi búa yfirleitt yfir völdu úrvali af viðmiðunarreglum að því er varðar innleiðingu gæðaeftirlits í reyndinni og á hvern hátt gæði eru mæld og bætt.

**gæðahandbók**

skjal sem veitir forskrift fyrir gæðastjórnunarkerfi fyrirtækis

Gæðahandbækur geta verið mismunandi að nákvæmni og framsetningu eftir því hversu stórt eða margbrotið fyrirtæki er.

Sjá ÍST EN ISO 9000.

**gæðamat**

*eftirlit* sem að jafnaði byggist á mælingum á tilteknum eiginleikum fleiri eða færri eininga sem valdar eru með slembiaðferð (random) úr heildinni, og meta eiginleika heildarinnar út frá þessum mælingum

*Eftirlit* af þessu tagi útilokar ekki að einhverjar ónothæfar einingar í heildinni sleppi gegnum eftirlitið, en aðferðin gerir mögulegt að stýra líklegu hlutfalli gallaðra eininga í heildinni, sem getur verið hagkvæmara en að skoða hverja einstaka einingu.

**gæðastjórnun**

samhæfð starfsemi til að stýra og stjórna fyrirtæki með tilliti til gæða

Stýring og stjórn að því er varðar gæði felur venjulega í sér að setja fram gæðastefnu og gæðamarkmið og að koma upp skipulagningu gæða, gæðastýringu, gæðatryggingu og gæðaumbótum.

Sjá ÍST EN ISO 9000.

**gæðastjórnunarkerfi**

stjórnunarkerfi til að stýra og stjórna með tilliti til gæða

Innifelur m.a. gæðastefnu, skipurit, markmið, verklagsreglur, flæðirit, skjöl, skriflegar leiðbeiningar, gögn og eyðublöð.

Sjá ÍST EN ISO 9000.

**gæðastýring**

sá hluti af gæðastjórnun er beinist að því að uppfylla gæðakröfur

Sjá ÍST EN ISO 9000.

**gæðastýring verks**

yfirlit um það hvernig verktaki eigi að uppfylla kröfur útboðsgagna

Verkkaupi leggur fram gæðastýringu verks, sem hluta af útboðsgögnum.

**gæði**

það að hvaða marki safn tiltekinna eðlislægra eiginleika uppfyllir kröfur

„Eðlislægur“, öfugt við „eignaður“, merkir sem býr í einhverju, einkum sem varanlegur eiginleiki.

Sjá ÍST EN ISO 9000.

**handahófssýni**

sýni, valið af handahófi úr stóru hloti

Sýnið er valið þannig að öll hugsanleg sýni úr hlotinu hafa jafna möguleika á að vera valin.

Dæmi: Sýni af bílfarmi af *steinefni*, borkjarni úr malbiksslitlagi.

**handhroð**

það að fjarlægja lauslegt grjót með hroðkarli úr bergskæringu

Sjá hroð.

**hanna**

gera grunnteikningar að, ráða fyrirkomulagi á, skipuleggja

Sjá hönnun.

**harpa**

tæki, stakt eða í vinnslusamstæðu til að flokka *steinefni* eftir stærð

Hörpur eru ýmist rimlar eða net.

**haugsetning**

flutningur og frágangur *steinefnis* ellegar jarð­vegs á geymslustað, til síðari nota

**haugsvæði**

afmarkaður hluti námusvæðis, þar sem jarð- og *steinefni*, unnin eða óunnin, eru geymd um lengri eða skemmri tíma

**haugur**

uppbyggður lager af unnu eða óunnu *steinefni*

Sjá haugsvæði

**hálka**

lítið viðnám milli snertiflata

Dæmi: Frosið vatn á yfirborði vegar hefur í för með sér, að viðnám milli vegar og hjólbarða verður lítið. Hálka á vegi getur einnig stafað af öðrum ástæðum, svo sem olíu og vatni.

**hálkusandur**

*sandur* til hálkuvarna

**heflun**

jöfnun *steinefnis* í vegi (malarslitlagi, burðar­lagi) með *veghefli*

**helluhraun**

*hraun*, sem hefur storknað þannig, að yfirborð þess er heilleg og tiltölulega slétt klöpp, sem oft er alsett bogmynduðum gárum, hraunreipum

Víða hafa spildur fallið niður og hraunkatlar myndast og einnig er algengt að hraunið hafi gúlpast upp í hraunhóla sem eru gjarnan sprungnir á yfirborði.

**hemlunarlengd**

vegalengdin sem ökutæki færist, frá því að ökumaður hemlar þar til ökutækið stöðvast

**himna**

utan á liggjandi filma (þynna) til að verja steypu gegn vatni eða skaðlegum efnum

T.d. úr tjörupappa, plasti eða gúmíi.

**hjalli**

þreplaga stalli í hallandi landi

**hjáleið**

bráðabirgðavegur til hliðar við aðalveg

Oftast gert til að veita umferð framhjá vegi í byggingu, meðan á framkvæmdum stendur.

**hjálparhola**

hola, sem ásamt innskæringsholum og öðrum hjálpurum er boruð í miðju þess þversniðs, sem sprengt skal

Hjálparholur eru sprengdar næst á eftir innskæringsholunum. Áður nefnt hjálparar.

**hjólfar**

far í yfirborði eftir hjólbarða ökutækis

Orsakir hjólfara á vegi eru í flestum tilfellum

a) slit (sem í bundnum slitlögum stafar aðallega frá negldum hjólbörðum);

b) formbreytingar efnis í slit- eða burðarlagi (skrið eða sig).

**hjólfarafylling**

far eða dæld í slitlagi vegar sem fyllt er með slitlagsefni

Aðgerðin er ýmist gerð ein og sér eða nýtt *slitlag* lagt yfir veginn.

**hjólfaramyndun**

hjólför í yfirborði vegar vegna álags frá umferð

**hlaupskriða**

dyngja af *jarðefni*, sem hefur skriðið eða hlaupið niður brekku

**hliðarrof**

árrof, sem verður á bakka farvegar

**hnallur**

þungt handverkfæri notað til að þjappa með

Einkum notað við *þjöppun* á bikinni vegþekju upp við kantsteina, við flórun o.þ.h.

**hnullungur**

steinn á stærðabilinu 250-500 mm

**holufylling [jarðfræði]**

*steind*, sem fellur út úr vatnsupplausn í bergi og sest fyrir í blöðru eða öðru holrúmi í berginu

**holuviðgerð**

viðgerð á lítilsháttar skemmdum á bundnu slitlagi [í vegagerð]

Einnig notað holufylling.

**hoplengd jökuls**

vegalengd, sem jökull hopar á tímabili milli þess, að staða jökulbrúnar hans er mæld

**hrafntinna**

súrt gosberg, glerkennt, oftast svart á lit

**hraun**

hraunkvika eða storknuð hraunkvika ofanjarðar

Á einkum við, hafi hraunið runnið eftir að ísöld lauk fyrir um 10 þúsund árum.

**hraungjall**

hrjúf, grófgerð, gropin *gjóska* oft með gler­kenndu yfirborði

Sekkur í vatni.

**hraungúll**

eldfjall, sem myndast við það, að hraunkvika, er kemur upp um gosop, er svo seig, að hún rennur ekki brott, heldur hrúgast upp yfir gosopinu

**hraunkargi**

gjallkennt, gropið *hraun* sem er oft bæði efst og neðst í *apalhraun*lögum

**hraunklöpp**

þéttur kjarni *hrauns*

**hraunkvika**

bráðið *berg* ofan jarðar

**hreyfðarseigja**

seigja kvikefnis, sem samsvarar þeirri skúfspennu sem þarf til þess að tveir samsíða fletir í efninu með einnar lengdareiningar millibili hreyfist innbyrðis með hraða sem er ein hraðaeining

Hreyfðarseigja er oft táknuð með µ og SI-eining hennar er Pascal-sekúnda (Pa x s) eða N·s/m2.

Hreyfðarseigja bindiefnis er mæld með því að ákveðið magn þess er látið renna undan

þyngdarkrafti um pípu við þekktan hita og tíminn mældur sem það tekur vökvann að renna milli kvarða á pípunni. Alla einingarnar (10-6 m2/s, mm2/s og cSt) hafa í raun sama tölugildi fyrir mælda hreyfiseigju sama vökva miðað við sama hitastig við mælingu. Eftir því sem tölugildið er hærra er efnið seigara og flæðir því hægar við gefið hitastig. Hreyfiseigja vatns við stofuhita hefur tölugildið 1.

**hrjóða**

að fjarlægja lausa steina úr lofti og veggjum jarðganga eða hliðum bergskæringar

**hroð**

það að fjarlægja lauslegt grjót úr bergskæringu

Sjá handhroð.

**hroði**

það sem hroðið hefur verið

Lausagrjót úr gangahvelfingu eða bergveggjum.

Sjá hroð og handhroð.

**hroðkarl**

áhald til að hrjóða með

Sjá hroð.

**hrunskriða**

skriða í fjallshlíð, sem myndast við bergmolshrun í fjallinu

**hrýfi** (texture)

yfirborðsáferð *slitlags* með bylgjulengdir allt að 500 mm

Skipt eftir bylgjulengdum í *fínhrýfi*, *grófhrýfi* og *grýfi*. Núningsstuðull eða hemlunarvið­nám er stundum notað sem óbeinn mæli­kvarði á hrýfi.

**hrökkvi**

mælieining fyrir niðurbrot steina við högg, gert á staðlaðan hátt

**húmus**

Sjá *myldi*.

**hvarf**

staðbundin burðarlagsskemmd í vegi, sem nær upp í vegþekjuna [í vegagerd]

**hvarf [jarðfræði]**

eitt lag í lagskiptu seti, þar sem hvert lag myndast á einu ári

Unnt er að greina lögin vegna þess, að gerð setsins er breytileg eftir árstíðum.

Orðið hvarf hefur hér fengið tökumerkingu úr sænsku. Varv merkir þar einn hring í snúningi, en er einnig notað um *jarðlag*, sem myndast í einni umferð í reglubundinni hringrás árstíðanna.

**hvarfleir**

lagskipt *set*, sem myndast í stöðuvatni eða sjó undan mynni jökulár

Framburðarefni árinnar er meira og grófara á sumri en vetri, svo að grófgert og fíngert efni skiptast á með reglubundnum hætti og afmarka hvert hvarf. Hvarfleir er yfirleitt úr sandi og sylti.

**hverfisvernd**

ákvæði í svæðis-, aðal- eða deiliskipulagi um verndun sérkenna eldri byggðar, annarra menningarsögulegra minja eða náttúruminja

Sjá skipulagslög.

Ekki er um lögformlega friðun að ræða.

**hvítspíri**

tær, fituleysandi og rokgjarn vökvi, eimaður úr jarðolíu

Notaður m.a. sem þynnir í *þunnbik* og málningarvörur.

**hæð**

 *í mælingum,* lóðhnit punkts

Í vegagerð eru lóðhnit stundum miðuð við fastmerki sem hafa staðbundið hnitakerfi.

**hæðarlega**

 *vegagerð,* ferill vegar í lóðréttu plani

**hæðarmæling**

ákvörðun á lóðhniti punkts

**höggborun**

mæling á þéttleika jarðlaga með höggbor

Mælt er hversu langt stálstöng, með oddi af tiltekinni gerð og þvermáli, gengur niður í jarðveg við hvert högg falllóðs af tiltekinni þyngd og úr ákveðinni fallhæð.

Aðferðin er oft notuð til grundunar mannvirkja.

Stundum nefnt borróborun.

**hönnun**

ákvörðun á eigindum mannvirkis, hugverk eða sköpun

Hönnun uppfyllir þær kröfur sem gerðar eru til mannvirkis eða sköpunarverks.

**hönnunarskeið** (hönnunartími)

sá tími sem hönnunarforsendur ætla mannvirki að endast

Orðin ætlaður líftími og ætluð ending hafa verið notuð yfir þetta hugtak. Ekki þykir rétt að nota orðið líf um dauð fyrirbæri.

**hörpun**

sigtun steinefnis, í þeim tilgangi að skilja frá efni grófara en möskvastærð sigtisinsFrákastið er ýmist tekið til annarra nota eða haugsett.

Við *undantekt* er efnið sem fer í gegnum sigtið flokkað frá.

**innrænn (lo)**

(lýsingarorð) um landmótunaröfl, sem eiga uppruna undir yfirborði jarðskorpunnar, t.d. landsig eða eldgos

Sbr. útrænn.

**innskot**

1. það að bergkvika þrengir sér inn í eldri jarðlög og storknar neðan yfirborðs jarðar

2. bergheild, sem myndast skv. 1. lið.

**innskotsberg**

*storkuberg*, sem orðið hefur til við innskot, t.d. gangberg

**innskæring**

sá hluti þversniðs, sem fyrst er sprengdur út, til þess að öðlast rými fyrir þann hluta bergsins, sem sprengdur er á eftir í sömu lotu

**innskæringshola**

borhola, sem sprengd er fram ásamt öðrum innskæringsholum

Sprengd fyrst í hverri lotu til að auðveldara sé að sprengja holurnar umhverfis inn á við seinna í sömu lotu.

**íauki**

smágert, fast efni, lífrænt eða ólífrænt, sem er blandað í *malbik*, klæðingu eða steypu til að bæta tiltekna eiginleika eða fá fram sérstaka eiginleika

Íauki er aðgreinanlegur í blöndunni sem hann er hluti af, gagnstætt íblendi, sem samlagast eða leysist upp í öðrum hluta hennar.

Dæmi um íauka í malbiksframleiðslu eru plasttrefjar (í SMA) og sement (eða aðrar gerðir viðbótarmélu). Dæmi um íauka í steypu er kísilryk, gossalli (pozzolanefni) og flugaska (fly ash).

**íblendi**

efni, sem er blandað í bindiefni í litlu magni miðað við massa þess, til að breyta tilteknum eiginleikum bik- eða sementsbundinna steinefna

Íblendi samlagast eða leysist upp í efninu sem því er blandað saman við, gagnstætt íauka, sem heldur áfram að vera aðgreinarnlegur hluti blöndunnar. Dæmi um íblendi í *malbik* eru viðloðunarefni (loðbætir) fast eða fljótandi, og *ýruefni* í bikþeytur. Dæmi um íblendi í steypu er loftblendi.

**ísteyptur bolti**

bolti, festur í þar til gerða holu í bergvegg með múrblöndu eða ámóta efni

**ísúrt berg**

*berg*, með SiO2 á bilinu 52 – 66 % miðað við þyngd

**jaðarrof**

jökulrof við jaðar skriðjökuls, þar sem jökullinn skríður fram með fjallshlíð

**jaðarurð**

1. jökulurð á hliðarjaðri skriðjökuls, sem skríður með fram fjallshlíð

2. jökulurð, sem er mynduð með sama hætti og í 1. lið, en situr eftir í hlíðinni, ef skriðjökullinn þynnist og

Jökulurðin er mynduð að mestu úr bergmoli, sem losnar úr hlíðinni og fellur niður á jökuljaðarinn.

**jafnstæður jökull, jökull í jafnstöðu**

jökull með kyrrstæðri jökulbrún

**jarðbik**

bik sem finnst í náttúrunni, leifar af jarðolíu sem hefur eimast af náttúrulegum orsökum

Oft blandað fíngerðri eða mjög fíngerðri steinmylsnu. Er nánast fast efni við 25 °C en seigfljótandi vökvi við 175 °C.

Dæmi: Trinidad asfalt.

**jarðbyrði**

óhreyft yfirborð jarðvegs

Sjá *vegbotn*.

**jarðdúkur**

Sjá síudúkur.

**jarðeðlisfræði**

grein af jarðfræði, sem fjallar um viðfangsefnin með aðferðum eðlisfræðinnar

**jarðeðliskönnun**

könnun á innangerð jarðar með aðferðum jarðeðlisfræði

Meðal þeirra aðferða eru mælingar á hitastreymi, rafstraumsviðnámi, segulmagni, skjálftabylgjum og þyngdarhröðun.

**jarðefnafræði**

grein af jarðfræði, sem fjallar um viðfangsefnin með aðferðum efnafræðinnar

**jarðefnaskrið**

heildarheiti á því fyrirbæri, að *jarðvegur* og bergmol losnar og skríður niður brekku, einkum fyrir áhrif þyngdarkrafts, og án þess, að vindur, vatn eða ís flytji jarðefnið með sér

Hreyfingin er mismunandi eftir því, hversu mikið vatn er í efninu. Sjá jarðsil, jarðskrið, skriðuhlaup, bergmolshrun.

**jarðefni**

**1** efni í eða úr jörð

**2** í jarðtækni: efni jarðar, sem notað er til þess að búa til mannvirki eða er umhverfis mannvirki

**jarðeldafræði**

grein af jarðfræði, sem fjallar um eldgos, orsakir þeirra, svo og ferli og fyrirbæri þeim tengd

**jarðfræði**

fræði um gerð jarðar, þróun hennar og þau ferli, sem þar eru virk

**jarðgangagerð**

öll vinna við gerð jarðganga

**jarðgangagröftur**

öll jarðvinna við að grafa jarðgöng

**jarðgrunnur**

öll laus jarðlög sem liggja ofan á berggrunni þ.e. *jarðvegur* og setlög

Sýndur á jarðgrunnskortum. Sjá *berggrunn­ur*.

**jarðgöng**

göng grafin í gegnum jarðlög

Dæmi: veggöng og vatnsgöng við virkjanir.

**jarðhæð**

hæð jarðbyrðis

T.d. hæð í vegmiðju.

**jarðlag**

samfellt lag af *jarðefni* (*bergi*, *jarðvegi*), sem greinist vegna eiginleika sinna eða uppruna bæði frá jarðefnum er liggja undir og ofan á því

**jarðlagafræði**

grein af jarðfræði, sem fjallar um skipan jarðlaga innbyrðis, myndun þeirra og aldur

**jarðlagastafli**

safn jarðlaga, sem hlaðist hafa hvert á annað á tilteknu svæði

**jarðlagshalli**

halli jarðlags er mældur sem hornið milli lárétts flatar og flatar jarðlagsins

Armar hornsins eru hornréttir við jarðlagsstrikið.

**jarðlagsstrik**

strikstefna jarðlags

**jarðolía**

mjög fjölbreyttur flokkur af kolvetnasamböndum, föstum, fljótandi eða loftkenndum, aðallega mettuðum kolvetnum

Jarðolía er blönduð lítilræði af brennisteini, nitri og súrefni. Einnig notað orðið hráolía en það orð hefur þó meira verið notað yfir dísilolíu

**jarðsil**

að *jarðvegur* mjakast mjög hægt (fáeina mm á ári) en stöðugt, niður brekku vegna smáhreyfinga í jarðveginum og þyngdar hans

**jarðskorpa**

sá hluti jarðar, sem nær frá yfirborði niður að Moho-mörkum

**jarðskrið**

að *jarðvegur* færist hægt fram undan halla, einkum þegar jarðvegurinn er blautur eða jörð er að þiðna

Sbr. jarðsil.

**jarðtækni**

fræði um eiginleika jarðefna og hagnýtingu þeirra, einkum við mannvirkjagerð

Jarðvegsaflfræði og bergsaflfræði eru undirstöðugreinar í jarðtækni.

**jarðtæknieftirlit**

athuganir á eiginleikum jarðefna í vegstæði og samanburður þeirra við hönnunarforsendur

**jarðtækniprófun**

*prófun* á jarðtæknilegum eiginleikum

Dæmi: Mæling á skerstyrk, glæðitapi, rakastigi.

**jarðvatn**

allt vatn, sem er undir föstu yfirborði jarðar

Það greinist í jarðvætu og grunnvatn.

**jarðvegsaflfræði**

undirstöðugrein í jarðtækni, sem fjallar um eiginleika jarðvegs, einkum að því er varðar krafta, hreyfingar, *burðarþol*, stöðugleika og *lekt*

**jarðvegshlaup**

skriðuhlaup, þegar moldarborinn *jarðvegur* hleypur fram

**jarðvegsskipti**

skipti á ónothæfu *jarðefni* og hæfu efni

**jarðvegsskriða**

skriða eftir jarðvegshlaup, venjulega með haugum af *mold* og grjóti

**jarðvegstegund**

í jarðtækni: *jarðvegur* flokkaður eftir tilteknum eiginleikum, t.d. *kornastærð*, efnainnihaldi, *frostnæmi* o.s.frv.

**jarðvegur**

hið efsta lausa *jarðlag* sem plönturætur geta smogið og fundið næringu í og er að nokkru leyti af lífrænum uppruna

**jarðvinna**

öll meðhöndlun jarðvegs og jarðefnis frá því, að það er tekið af upprunalegum stað, uns frá því hefur verið gengið

**jarðvæta**

jarðvatn, sem er í ómettuðum jarðlögum milli jarðaryfirborðs og grunnvatnsborðs

**jarðýta**

jarðvinnutæki á skriðbeltum með lóðréttu stálblaði til að ýta *jarðefni*

**jarðþrúgun**

samþjöppun jarðlags vegna aukins álags, sem veldur útpressun vatns

Oft gert til að koma í veg fyrir sig síðar meir.

**jurtaolía**

olía unnin úr jurtaríkinu

Dæmi: Repjuolía og matarolía.

**jöfnun**

vinna við að koma yfirborði lags í fyrirhugaða hæð

Hér getur t.d. verið átt við lag í vegi.

**jöklafræði**

fræði um eigindir íss í hvaða mynd sem er, en einkum um jökla

Jöklafræði fjallar m.a. um tilurð jökla og vensl við veðurfar, hreyfingar þeirra og áhrif til landmótunar.

**jökulaur**

framburðarefni jökulár eða jökulhlaups

**jökulá**

straumvatn, sem verður til við leysingu jökulíss og snævar á jökli

Jökulvatn er ógegnsætt og skolgrátt eða hvítleitt á lit. Hiti þess er um 0°C við upptök, en getur hækkað mikið á sólríkum degi, þegar fjær dregur upptökum, ef áin rennur á aurum. Rennsli jökulár er mjög háð lofthita og er margfalt meira á sumri en vetri.

**jökuláraurar, aurar**

flatlendi með litlum halla, þakið seti frá jökulám og jökulhlaupum

Orðið sandar (kk, flt) er stundum notað í sömu merkingu og jökuláraurar.

**jökulárset**

árset úr jökulauri

**jökulberg**

*setberg* (molaberg), sem er orðið til úr jökulruðningi

**jökulflúð**

klapparbunga, sem jökull hefur skriðið yfir og núið

Sumir nota orðið hvalbak um jökulflúð.

**jökulframburður**

það, að jökull flytur fram *jarðefni*

Sjá jökulset.

**jökulframgangur**

það, að jökulbrún gengur fram, þ.e. færist fram

**jökulframgengd**

vegalengd, sem jökull gengur fram á tímabili milli þess, að staða jökulbrúnar hans er mæld

**jökulgarður**

jökulurð, sem orpist hefur upp framan við skriðjökul og myndar þar hæðarhrygg, oft bogadreginn

**jökulhlaup**

mikið flóð, sem kemur í jökulá við það, að vatn, er safnast saman við jökul eða undir jökli, fær snögglega framrás

Tildrög eru einkum með tvennu móti:

1. Vatn safnast í jökullón við jökulrönd, en kemst ekki brott fyrir jöklinum, fyrr en vatnsdýpi er orðið svo mikið, að vatnið nær að komast undir jökulstífluna.

2. Vatn safnast í geymi undir jökli vegna leysingar íssins af völdum jarðhita eða eldsumbrota. Það ryðst að lokum fram undan jöklinum.

**jökulhop**

það, að jökulbrún hopar, þ.e. færist aftur

**jökuljafnstaða, jafnstaða jökuls**

það, að jökulbrún stendur á sama stað um skeið

**jökulker**

dæld í jökulset eða jökulárset eftir ísflikki, sem hefur skilist frá jökulbrún, sokkið í setið og bráðnað

Vatn stendur tíðum í jökulkerum.

**jökulrák**

1. rák eða gróp í klöpp, frá því að jökull skreið yfir klöppina og neri hana með steinum, sem voru fastir neðan í jökulísnum

 2. rispa á steini, sem talin er stafa af því, að hann hafi verið í skriðfleti jökuls

**jökulrof**

rof, sem jökull veldur með því að losa, mola og flytja fram *jarðefni* úr farvegi sínum og einnig með því að flytja fram bergmol, sem fellur á jaðar jökulsins

**jökulruðningur**

bergmol, sem verður til við rof af völdum jökuls

Í jökulruðningi geta verið allar kornastærðir, allt frá *leir* upp í stóra steina.

**jökulset**

*set* úr jökulruðningi, að jafnaði ekki lagskipt

**jökulsker**

fjallskollur, sem stendur upp úr jökli og er umkringdur honum

**jökulurð**

*setlag* eða *haugur* úr jökulruðningi, sem skriðjökull hefur skilið eftir eða orpið upp

Eftir legu efnisins má greina jökulurðir í botnurð, jaðarurð, urðarrana eða jökulgarð.

**kennisnið vegar**

*þversnið* hornrétt á veg, sem sýnir almenna uppbyggingu hans

**kerfisbundin bergboltun**

bergboltun með kerfisbundinni staðsetningu bergbolta

**kílingarefni**

*steinefni* sem kílt er niður í annað grófara *steinefni* til þess að loka yfirborði þess

**kílt *púkk***

burðarlagsefni úr grófpúkki stöðgað með fínpúkki

**kjarni**

Innsti hluti mannvirkja eins og brimvarnagarða og jarðvegsstíflna.

*Kornastærð* kjarna getur verið breytileg.

**kjörraki**

*rakastig*, sem efni skal hafa, til að gefa hámarks þurr-rúmþyngd við Proctorpróf

Við *þjöppun* er kjörrakinn háður þjöppunarbúnaði.

**klapparhreinsun**

fjarlæging lausra jarðefna ofan af klöpp fyrir sprengingu

**klapparnáma**

*náma*, þar sem fast *berg* er losað og í mörgum tilfellum unnið, meðal annars til vegagerðar

Sjá bergnáma. Er einnig notað um frágengna námu, sem er ekki í notkun.

**klepragígur**

lágt eldvarp, sem hlaðist hefur upp úr hraunslettum, er kastast hafa upp úr gosopi og límst saman eftir fallið, þegar þær storknuðu

**klæðing**

þunnt *slitlag*, blanda af bikbindiefni og *steinefni*

Gerð úr þunnbiki, þjálbiki eða bikþeytu, sem sprautað er á vegyfirborðið og *steinefni* sem stráð er ofan í það.

**klöpp**

Sjá *berg*.

**kornadreifing**

Sjá *sáldurferill*.

**kornalögun**

lögun korna, lýst með ýmsum stikum

Stikar sem lýsa lögun korna eru flestir hlut­lægir, svo sem lengd/breidd, lengd/þykkt, breidd/þykkt en aðrir huglægir, til dæmis skarpkantað, ávalt, núið o.s.frv.

**kornastærð**

stærð korna í *steinefni* [vegagerð]

Kornastærð er oft mæld með sáldurgreiningu. Dæmi sandkorn sem er 2 mm í þvermál; steinvala sem er 50 mm í þvermál.

**kornastærð í bergi**

stærð steinda (kristalla) í bergi [jarðfræði]Stærð kristalla er háð því í hvaða umhverfi bergið storknar, í lofti (glerkennt), á miklu dýpi (grófkorna) eða á yfirborði (dulkorna til meðalkorna)*.*

**krafa**

þörf eða vænting sem er yfirlýst, almennt undirskilin eða skyldubundin

„Almennt undirskilin“ merkir að fyrir því sé hefð eða almenn venja hjá fyrirtækinu, viðskiptavinum þess og öðrum hagsmunaaðilum, að þörfin eða væntingin sem umræðir sé undirskilin.

Sjá ÍST EN ISO 9000.

**kristalbygging**

innbyrðis afstaða frum- eða sameinda í kristölluðum efnum, sem endurtekur sig óbreytt hvarvetna í efninu

Í kristölluðu bergi mynda steindir kristalla af mismunandi gerð og lögun. Kristallabyggingin er ráðandi um kleyfni bergs og hvernig brotsár þess lítur út.

**kröfuflokkur**

gæðaflokkar *Evrópustaðla* fyrir niðurstöður efn­isprófana

Í Evrópustöðlum (framleiðslustöðlum) eru skilgreindir kröfuflokkar (category) fyrir rannsókna­niðurstöður allra þeirra prófunar­aðferða sem lýst er í prófunarstöðlum. Kröfuflokkarnir eru sá mælikvarði sem skal nota þegar settar eru fram kröfur t.d. til vegagerðarefna.

**kröfulýsing**

lýsing á kröfu fyrir verkframkvæmd

T.d. í útboðsgögnum. T.d. í útboðsgögnum.

**kubbaberg**

stuðlað *basalt* með stuttum og grönnum stuðl­um, sem oft mynda sveipi í *bergi*

Algengt í mó­bergsmyndun

**kurlun**

upprif efnis í yfirbyggingu vegar [í vegagerð]

Oftast gert með riftönn(um), stundum með gróftenntri tromlu (kurlun á yfirbyggingu).

**kvörðun**

samstilling á tæki eða áhaldi í samræmi við gilda viðmiðun

**laggangur**

gangur, sem hefur orðið til við það, að bergkvika þrengir sér inn á milli jarðlaga og myndar innskotslag, sem venjulega er samlægt lögum grannbergsins

**lagnamylsna**

*steinefni*, sem liggur næst lögnum, svo sem rörum og köplum

Áður var notað orðið lagnasandur.

Oft er notað brotið *steinefni* 0/8 mm.

**lagning**

losun efnis af flutningstæki og dreifing þess í tiltekið lag vegar

Með þar til gerðum búnaði. Einnig notað orðið útlögn.

**lagþykkt**

þykkt á tilteknu lagi í vegi eftir *þjöppun*

**landgrunnsset**

*set* á landgrunni, sem er að mestu úr landrænu setefni, en víða er það blandað lífkynja efni úr sjónum, svo sem leifum af skeljum og kuðungum

**landmótun**

það, að landslag myndast og breytist af völdum náttúruafla

**landmótunarfræði**

grein af jarðfræði, sem fjallar um það, hvernig landslag verður til og breytist í tímans rás, og um þau öfl, útræn og innræn, sem þar eru að verki

**landris**

það, að land lyftist; ástæður eru sama eðlis og ástæður fyrir landsigi

**landrænt setefni**

setefni, sem berst ofan frá landi og sest til á sjávarbotni eða í stöðuvatni

**landsig**

það, að land sígur

Ástæður geta verið margvíslegar: röskun á flotjafnvægi, hitabreytingar og spennubreytingar í jarðlögum, bergkvikuhreyfingar o.fl.

**laus *jarðefni***

allt set og *jarðvegur* ofan á berggrunni

Einnig notað *jarðgrunnur*.

**láhola**

borhola, í neðri mörkum jarðgangaþversniðs

Gólfhola; nálega lárétt hola sem er boruð í sama fleti og fyrirhugaður gólfflötur þversniðsins eða rétt við hann.

**leir**

bergmol, smærra en 0,002 mm

Orðið leir er oft notað um bergmol, sem í eru leiragnir að miklu leyti.

Þurr leir er harður, en mýkist og jafnvel flæðir, ef hann blotnar.

Sjá einnig leirögn.

**leirsteinn**

*setberg* (molaberg) úr *leir* að mestu leyti

**leirögn**

leiragnir eru smæstu korn, sem myndast við *veðrun* og svörfun bergs

Tíðum eru þær örsmáar flögur. Þær eru minni en 0,002 mm, en sums staðar er þó miðað við 0,004 mm. Leiragnir sökkva treglega eða ekki í vatni vegna smæðar. Sé *leir* núinn milli fingurgóma, finnst ekki fyrir ögnum, og þær eru ósýnilegar berum augum.

**lekt**

hæfi lags í *veghloti* til að hleypa vatni í gegn um sig

Vatnið er leitt til hliðar, út úr veghloti.

**létt steinefni**

steinefni undir tiltekinni rúmþyngd

Steinefni með þurreðlismassa < 2000 kg/m3, ákveðinn samkvæmt ÍST EN 1097-6 eða lausan þurreðlismasssa < 1200 kg/m3, ákveðinn samkvæmt ÍST EN 1097-3. Dæmi um steinefni af þessu tagi er vikur.

**lindá**

bergvatnsá, sem á sér upptök í lindum, oft við hraunjaðra eða ung berglög

Lindarvatn er tært. Hiti þess og rennsli breytist lítið árið um kring. Bakkar lindár eru að jafnaði grónir niður að vatnsborði.

**lífdísill**

esti af lífolíu og alkóhóli

Esti verður til við efnahvörf milli fitusýru og alkóhols. Af fitusýru og metanóli myndast metýlesti (metýlester), af fitusýru og etanóli myndast etýlesti (etýlester). Lífdísil má nota sem mýki í *þjálbik*.

**lífkynja *set***

flokkur settegunda, sem einkum verða til úr leifum dýra og plantna

Dæmi: lög af skeljasandi og kísilgúr.

**lífolía**

olía unnin úr jurta eða dýraríkinu

Flokkar: Jurtaolía, fiskiolía og dýraolía.

**lífrænar leifar**

fíngerðar leifar í jarðvegi af jurtum eða dýrum á ýmsum rotnunar­stigum

**línuálag valta**

þyngd valta, í kyrrstöðu og án titrunar, á hverja lengdareiningu tromlu

**líparít**

súrt gosberg, dulkorna, venjulega ljóst á lit, grátt, gulleitt eða bleikt

**lýsi**

fljótandi fita unnin úr tilteknum fiskum eða úr lifur eða spiki dýra

Lýsi unnið úr ansjósum er notað sem hráefni í *mýkingarefni* fyrir bik. Þá er því breytt í ester sem er ein tegund lífdísils.

**löss (hvk)**

einsleitt, óharðnað fokset, sem er að mestu leyti úr sylti

**magndreifirit**

efnismagn úr vegskæringum annars vegar og efnisþörf í fyllingu, *rofvörn* og *styrktarlag* hins vegar

Á magndreifiriti er sýnt magn fyllinga og skeringa á 20 m stöðvabili svo og summurit. Einnig er gefið upp magn samfelldra fyllinga og skeringa. Magn styrktarlags er sýnt á sér ás.

**magneftirlit**

mæling á aðföngum til verks og samanburður við áætlun

Hér er átt við efnismagn t.d. steypu, *malbik*, bik o.s.frv.

**magnjafnvægi**

þegar rúmmál þess efnismagns, sem er nýtanlegt úr vegskæringum, er jafnt því sem þarf í veghlotið á ákveðnum kafla

Einnig nefnt massajafnvægi.

**magnreikningar**

útreikningar á magni efna úr vegskæringum og efnisþörf í undir- og yfirbyggingu, einnig efni úr námum og efni sem verður ofaukið

**malarás**

hryggur úr sandi og *möl*, venjulega langur og bugðóttur

Hann myndast sem *set* úr straumvatni í göngum undir skriðjökli, í sprungu í jöklinum eða í farvegi á yfirborði hans. Hryggurinn situr eftir, ef jökullinn hopar.

**malardreifari**

búnaður, til að dreifa *steinefni* í fremur þunnu og jöfnu lagi á veg

Tæki til að leggja burðarlagsefni og klæðingarefni á veg. Sjá útlagnarvél.

**malargreiða**

aukaútbúnaður aftan á veghefli til að dreifa malarröst

**malarnáma**

efnistökustaður til töku malar

Er einnig notað um frágengna námu, sem er ekki í notkun.

**malarröst**

röst sem myndast úr *möl* við heflun vega

**malarslitlag**

*slitlag* úr óbundnu *steinefni*

Með þéttan sáldurferil á bilinu 0-20 mm, gjarna nokkuð *leir*- og syltarríkan.

**malarvegur**

vegur lagður malarslitlagi

**malbik**

blanda af *steinefni* og bikbindiefni hrærð í stöð

Malbik er safnheiti fyrir margs konar blöndur af stífbiki og *steinefni*. Mismunur þeirra er einkum fólginn í sáldurferli steinefnisins og seigju bindiefnisins. Yfirleitt blandað við 130-190 °C.

Dæmi um gerðir malbiks eru m.a. slitlagsmalbik og steinríkt malbik.

**malbikskurl**

smátt mulið *malbik*

Verður til þegar *malbik* er kurlað.

**marbakki**

setlagabakki framan við strönd

Hann teygist út í vatnið frá fjöru eða brimþrepi. Setefni berst að marbakka frá fjörunni, þegar öldugangur er, eða með strandburði. Marbakki er að jafnaði skálögóttur.

**markalínur**

línur á sáldurriti, sem sýna innan hvaða marka *sáldurferill* á að liggja [jarðtækni]

**massapróf**

*próf* sem mæla eiginleika efnisheildar (efnis­massa) svo sem *burðarþol* og *þjöppun*

Grunneiginleikar *steinefnanna* og *korna­dreif­ing* hafa mikil áhrif á eiginleika efnis­massa.

Sjá *grunneiginleikar steinefnis*.

**mat á umhverfisáhrifum**

við mat á umhverfisáhrifum er á skipulegan hátt gerð grein fyrir áhrifum fyrirhugaðrar framkvæmdar á umhverfið.

Skylt er að meta umhverfisáhrif tiltekinna framkvæmda samkvæmt lögum nr. 106/2000 um mat á umhverfisáhrifum, áður en framkvæmdaleyfi er veitt.

**meðalkorna berg**

*berg* með kristöllum, sem eru yfirleitt 1 til 5 mm að stærð

**melur**

svæði, sem er að mestu slétt, með sand- og syltarbornum jarðvegi, en á yfirborði þakið þunnu lagi úr *möl* og steinum, nægilega þéttu til þess að hefta sandfok

Melur er að uppruna jökulset eða árset. Hann er gróðurlítið land, yfirleitt auðvelt yfirferðar, nema meðan jörð er að þána. Þá er yfirborðið eðjukennt.

**méla**

1 sjá sylti

2 *steinefni* smærra en 2 mm, *íauki* í *malbik*

Hérlendis er sjaldgæft að bæta framandmélu (2) í malbik, hluti steinefna í þessum stærðaflokki (eiginméla) er yfirleitt nægilegur í malbiksefninu. Erlendis er framandmélu (2) oft bætt í malbik, oftast möluðum kalksteini, sem þá þarf að uppfylla nánar tilteknar kröfur, sjá ÍST EN 13043.
Sjá fínefni, eiginméla og framandméla.

**miðhleðsla**

sprengihleðsla næst botnhleðslu og venjulega veikari en hún

**millilag**

lag á milli *setlaga* eða berglaga sem hefur aðra (lakari) eiginleika til mannvirkjagerðar en meg­inlög námunnar

Sjá *jarðlag*.

**millistærðir**

sá hluti *steinefnis* sem tilheyrir stærðaflokkum sem lenda á milli efri og *neðri flokkunarstærðar* steinefnisins og um miðbik *sáldurferilsins*, t.d. grófur *sandur* í malarefni

**minniháttar efnistaka**

*efnistaka* sem er önnur og meiri en *efnistaka* til eigin nota landeiganda, en minni en tilkynningarskyld og/eða matsskyld *efnistaka*.

**misgengi**

*bergsprunga*, þar sem sprunguveggir hafa færst til innbyrðis samsíða sprungufletinum

Helstu gerðir misgengja eru siggengi, sniðgengi og samgengi, en auk þess kemur fyrir sambland af siggengi og sniðgengi eða af samgengi og sniðgengi.

**misgengisflötur**

sprunguflötur í misgengi

Strikstefna og halli misgengisflatar eru m.a. háð spennum, sem voru í berginu, þegar það brotnaði. Flöturinn getur verið láréttur, lóðréttur og allt þar á milli, auk þess að vera boginn. *Berg* við misgengisflöt nefnist misgengisveggur. Sjá sprunguveggur, slútveggur, fláveggur.

**misgengisfærsla**

afstæð heildarfærsla í misgengishreyfingu, mæld í misgengisfletinum

Misgengisfærslu má greina í þrjár partfærslur: hæðarfærslu, þverfærslu og sniðfærslu. Hver þeirra er hornrétt á hinar tvær.

**misgengishreyfing**

afstæð hreyfing sprunguveggja, þegar misgengi myndast, og síðar ef hreyfingin heldur áfram

**misgengisstallur**

stallur á yfirborði lands, þar sem siggengi eða samgengi er

**mislæg jarðlög**

jarðlög, sem liggja hvort að öðru, en eru ekki samsíða

**mislægi**

að tvö jarðlög eða fleiri eru mislæg

**missig**

misfellur í *jarðbyrði*, *vegfyllingu* eða vegi, sem stafa af mismiklum lóðréttum hreyfingum í *und­irbyggingu* vegar eða í *veghlotinu*

**molaberg**

greinist í bergtegundir m.a. eftir *kornastærð*, *kornalögun* og steindum, sbr. völuberg, þursaberg, sandsteinn, syltarsteinn, leirsteinn og jökulberg.

**mold**

jarðvegstegund, sem er myldi (af lífrænum upp­runa) að meira en helmingi þyngdar

**móberg**

*gosberg* er verður til úr gjósku, einkum gosösku, sem síðan límist saman

Móberg er einnig nefnt *túff* eða móbergstúff.

Í gjóskunni er oft *vikur* og bergmolar.

Ef mikið er af bergmolum í gjóskunni er það nefnt brotaberg.

**móbergsfjall**

fjall úr móbergi og bólstrabergi, sem hlaðist hefur upp við eldgos í vatni

Á Íslandi verður það tíðum undir jökli.

**móbergshryggur**

ílangt móbergsfjall, sem hefur hlaðist upp í eldgosi úr gossprungu í vatni

**móbergsstapi**

eldfjall, sem að neðan er bratt móbergsfjall, en að ofan gosdyngja

Efri hlutinn hefur orðið til ofan vatnsborðs eða jökuls, sbr. móbergsfjall.

**mógler**

basaltgler, sem hefur ummyndast við það að taka í sig vatn og er orðið brúnt eða gult á lit

Aðalefnið í íslensku móbergi.

**mór, svörður**

jarðvegstegund úr myndbreyttum, hálfrotnuðum leifum votlendisplantna, sem legið hafa áfram á staðnum, þar sem plönturnar uxu

Frekari myndbreyting getur haft í för með sér myndun brúnkola.

**mulin *möl***

*steinefni* úr grófu *seti*, eftir að hafa farið í gegn­um mulningsvélar

**mulningur**

*steinefni* sem hefur farið í gegnum einn eða fleiri *brjóta* í *mölunarsamstæðu*

**múrblanda**

steinsteypa með smærra *steinefni* en 10 mm

**myldi**

*jarðefni* af lífrænum uppruna, þ.e. smágerðar, rotnaðar eða rotnandi leifar plantna og dýra

**mylsna**

sáldurleifar frá sprengdu og muldu *steinefni* eftir að nýtilegar stærðir hafa verið hirtar

**myndbreyting**

það, að e-ð skiptir um mynd, breytir gervi

**myndbreytt berg**

*berg*, sem áður var *storkuberg* eða *setberg*, en hefur orðið fyrir breytingum á gerð og efnasamböndum á þann hátt, að upphaflegar steindir hafa að fullu breyst í aðrar fyrir áhrif þrýstings og hita

**mýkingarefni**

Sjá *mýkir*.

**mýkir**

lítt rokgjarn vökvi sem dregur úr seigju bikbindiefnis, notaður til framleiðslu á þjálbiki

Gerður úr lífrænum efnasamböndum eða eimi af jarðolíu.

Hlutverk mýkis er að minnka seigju biks til langframa.

Dæmi um mýki eru þungar brennsluolíur, smurolíur, repja og lýsisafurðir.

Mýkir er einnig kallaður *mýkingarefni*.

**mýktarmark**

hitastig á stífbiki þegar stálkúla með vissri þyngd aflagar sérstaklega tilreitt sýni af bikinu á vissan hátt

Þessi mælikvarði á seigjueiginleika er valinn af handahófi og táknar ekki ákveðið eðlisfræðilegt ástand stífbiks. Af þessum sökum er mýktarmark á undanhaldi sem prófunaraðferð og í stað þess hefur seigjumæling verið tekin upp í vaxandi mæli.

Mælingu á mýktarmarki er m.a. lýst í ÍST EN 1427.

Mæliaðferðin er oft kölluð "kúla og hringur".

**möl**

1 bergmol, þar sem meirihluti korna er í stærðar-flokknum 4-63 mm

2 á sáldurriti; *kornastærð* á bilinu 4-63 mm

**mölun**

*vinnsla* *bergs* í *mölunarsamstæðu*

**mölunarsamstæða**

röð af *brjótum*, sigtum og færiböndum til stein­efnaframleiðslu

Einingum er raðað saman með það fyrir aug­um að *framleiðslan* uppfylli tilteknar kröfur um *kornastærð* og lögun korna.

**möndluberg**

*berg* með holufyllingum, þar sem allar blöðrur eru fylltar

**nagladekk**

negldur hjólbarði ökutækis; með naglaendum í slitfleti til að auka akstursöryggi í hálku að vetrarlagi

**náma**

efnistökustaður þar sem unnið er að brottnámi efnis

Efnið er losað og eftir atvikum mulið, sigtað, þvegið og stundum geymt til síðari nota. Er einnig notað um frágengna námu, sem er ekki í notkun.

**námurétthafi**

landeigandi eða annar sá sem hefur yfirráðarétt yfir efnistökusvæði samkvæmt lögum.

Sjá *framkvæmdaraðili.*

**námuskýrsla**

skýrsla um aðstæður í námu og eiginleika efnisins

**námusvæði**

svæði þar sem *steinefni* er losað, unnið og geymt, að meðtöldu landrými fyrir vinnubúðir

Nær til alls landrýmis sem tengist nýtingu námunnar, að námuvegi undanskildum.

**námuvegur**

vegur frá námusvæði að þjóðvegi

Vegur, fyrst og fremst ætlaður til tækja- og efnisflutninga að og frá námu.

**náttúrubundinn (lo)**

sem orðinn er til af völdum náttúrunnar eða er í samræmi við náttúruna

**náttúruhamfarir**

náttúruviðburður, sem oft er snöggur og svo stórfelldur, að hann veldur varanlegri breytingu á umhverfi

Dæmi: berghlaup, stórt jökulhlaup, sprengigos, hraunflóð, aftakabrim á stórstraumsháflæði, fellibylur, stór jarðskjálfti. Náttúruhamfarir teljast ekki náttúruvá, nema þar sem þær geta orðið mönnum, mannvirkjum eða athöfnum manna til tjóns.

**náttúrulegur gróður**

allur gróður annar en sá sem telst vera ræktaður gróður

**náttúruminjar**

1. náttúruverndarsvæði
2. lífverur, búsvæði þeirra, vistgerðir og vistkerfi sem eru á náttúruminjaskrá

**náttúruvá**

náttúruviðburður, sem kann að verða mönnum, mannvirkjum eða athöfnum manna til tjóns

**náttúruverndarsvæði**

1. Friðlýst svæði, þ.e. þjóðgarðar, friðlönd, fólkvangar, og náttúruvætti
2. Önnur svæði og náttúrumyndanir sem eru á náttúruminjaskrá
3. Afmörkuð svæði á landi og sjó sem njóta verndar samkvæmt öðrum lögum vegna náttúru eða landslags

**neðri *flokkunarstærð***

möskvastærð (táknuð með d) í sigti sem viss hluti *steinefnis* smýgur, oft 10 - 20 %

Þetta hugtak er, ásamt *efri flokkunarstærð*, notað til að skilgreina stærðabil sem megnið af *steinefni* fellur í með hæfilega ákvörð­uðum frávikum. Sjá staðal ÍST EN 13242.

**netjun**

aðferð til að koma í veg fyrir steinhrun

Í stað þéttrar bergboltunar er notað net á milli bolta. Notað bæði í jarðgöngum og skæringum.

**netlög**

belti meðfram landi í sjó eða vatni sem tilheyrir aðliggjandi landareign

Einkaeignarréttur og lögsaga sveitarfélaga nær að ytri mörkum netlaga sem eru 115 m frá bakka stöðuvatns sem landareign liggur að, svo og 115 m út fyrir stórstraumsfjöruborð landareignar.

**niðurrekstrarstaur**

stólpi úr tré, stáli eða járnbentri steinsteypu, rekinn í jörð til að bera uppi mannvirki (brýr eða hús)

Niðurrekstrarstaurar eru ýmist reknir niður á fast, eða látnir fljóta, og þá er það núningskrafturinn milli þeirra og jarðefnisins sem ber uppi mannvirkið.

**niðurrekstur**

það að reka niður staura sem eiga að bera mannvirki

**núningsstuðull**

einingarlaus stuðull sem lýsir mótstöðu tveggja samliggjandi hluta gegn mismunarhreyfingu

Núningsstuðull er oft táknaður með gríska bókstafnum µ.

Oft er talað um viðnámsstuðul.

**ofanafýting**

afnám lauss jarðefnis ofan af klöpp eða öðru nýtanlegu *jarðefni*

Sjá afnám.

Einnig er notað ofanýting.

**ofbrot**

*berg*, sem sprengt er eða losnar, utan hönnunarmarka

**olíumöl**

blanda af þjálbiki, vegolíu, ásamt loðbæti (viðloðunarefni), og *steinefni* með dreifðum sáldurferli, lítt eða ekki þurrkuðu

Var notuð sem *slitlag* á vegi með umferð undir 1500 ÁDU. Blönduð í olíumalarstöð.

**opna**

staður, þar sem sjá má eitt eða fleiri jarðlög, sem að öðru leyti eru hulin *jarðefni* eða gróðri

**orkulosun**

það, að orka losnar úr einu orkuformi og breytist í annað

Dæmi: Fjaðurorka, sem er mættisorka, losnar og breytist í hreyfingarorku og hita.

**orkusöfnun**

það, að orka safnast saman, hleðst upp

Dæmi: fjaðurorka í fjaðurefni, stöðuorka vatns í miðlunarlóni vatnsorkuvers, raforka í rafgeymi.

**óbundið *steinefni***

*steinefni* sem ekki er blandað bindiefni af neinu tagi svo sem biki eða sementi

**óflokkað *steinefni***

*steinefni* sem ekki hefur verið sigtað, eða flokk­að á annan hátt í kornastærðir

**óseyrarlög (hvk, flt)**

setlög, sem einkenna jarðlagastafla óseyrar

Neðst og efst eru lög, sem liggja að mestu lárétt, en þar á milli eru lög, sem hallast frá landi.

**óseyrarslétta**

samfellt sléttlendi, venjulega með mörgum árkvíslum, sem hefur myndast við það, að óseyrarsvæði hefur smám saman þakist árseti og orðið að ársléttu

**óseyri**

jarðlagastafli úr seti, er myndast, þar sem straumvatn rennur í stöðuvatn eða sjó

Straumhraði minnkar þar snögglega og jafnframt aurburðarmáttur árinnar. Skriðaur sest fyrir við ármynnið, nema brim eða hafstraumar hindri, en svifaur berst brott að mestu. Að gerð er óseyri á mörkum ársets og sjávarsets eða stöðuvatnssets. Algengt er, að óseyri nái að hluta upp úr vatninu. Hluti hennar, sem að jafnaði stendur upp úr, nefnist óshólmi.

**plötupróf**

aðferð til að mæla *burðarþol* og *þjöppun* jarðefnis

Felst í að mæla hversu mikið stálplata af tiltekinni gerð sígur undir tilteknu álagi sem er sett á hana í þrepum.

Aðferðinni er m.a. Lýst í DIN 18134 og ASTM D 1196. Í Alverk '95 er vísað í ZTVE-StB76 Boden Prüfverfahren.

**plötupróf í stórum stálhólki**

*próf* á *steinefni*, gert á rannsóknastofu eftir að steinefninu hefur verið komið fyrir í stórum stálhólki og þjappað

Notað meðal annars til að athuga hvaða áhrif vatnsmettun hefur á burðarþolseiginleika steinefnis. Oft gert á grófu *steinefni*, t.d. skriðuefni.

**proctorpróf**

aðferð til að mæla hvernig þurr rúmþyngd steinefnis breytist með rakainnihaldi þess

Tvær mismunandi aðferðir eru notaðar, Standard Proctor og Modified Proctor. Í þeirri síðarnefndu sætir sýnið meðal annars öflugri *þjöppun* en í þeirri fyrrnefndu.

**próf**

mæling samkvæmt tiltekinni aðferð

Sjá *prófun*.

**prófmölun** (prufumölun)

*mölun* efnis í smáum stíl í tilraunaskyni, gerð til að auðvelda athugun á því hvort *steinefnið* upp­fyllir tilskildar kröfur að *mölun* lokinni

**prófsprenging**

sprenging sem gerð er í því skyni að finna hæft *berg* eða hentuga sprengiaðferð

**prófsýnaeftirlit**

*eftirlit* verkkaupa sem byggist á sýnum (ekki endilega slembiúrtaki) af eftirlitsviðfanginu og er beitt á ýmsum stigum framkvæmdarinnar, gjarnan þegar sjónrænt *eftirlit* vekur grun um galla

Prófsýnaeftirlit er miklu minna að umfangi en hefðbundið framkvæmdaeftirlit. Því má beita hvar sem er í framkvæmdaferlinu og stundum er því beitt sameiginlega af verkkaupa og verktaka til að útkljá ágreining um gæði.

**prófun**

ákvörðun eins eða fleiri eiginleika samkvæmt verklagsreglu

Prófun gerð með margvíslegum prófum, sjá *próf*.

Sjá ÍST EN ISO 9000.

**púkk**

*steinefni*, úr sprengdu eða rippuðu *bergi*, innan stærðarbilsins 4-300 mm

Sjá einnig *fínpúkk* og *grófpúkk*.

**púkkmulningur**

mulið *púkk*

**rakastig**

þyngdarhlutfall (%) vatns í *steinefni*, sem hlut­fall af þyngd þurrefnis

**raufarþétting**

athöfnin að loka rauf í steinsteypu með til þess gerðu þéttiefni

**reiðvegur**

vegur einkum ætlaður umferð ríðandi manna

**rekjanleiki**

það að geta rakið sögu, notkun eða staðsetningu þess sem um er að ræða

Aths. 1: Þegar um er að ræða vöru, getur rekjanleiki tengst

-uppruna efna og hluta,

-vinnslusögu,

-dreifingu og staðsetningu vöru eftir afhendingu.

Aths. 2: Í mælifræði er skilgreiningin í VIM:1993, 6.10, hin viðtekna skilgreining.

Sjá ÍST EN ISO 9000.

**rekþil**

smíð úr einingum, sem reknar eru niður í jörðina, venjulega lóðrétt; þær læsast saman á hliðunum og mynda þil eða vegg

Rekþil er oftast stálþil, einkum notað í öryggisskyni til afstífingar við útgröft og þá oft til bráðabirgða en einnig til að mynda stalla.

**repjuolía**

olía, pressuð úr fræjum repjuplöntunnar

Repjuolía var um tíma notuð sem *mýkingarefni* í klæðingar, en annars sem matarolía.

**réttskeið**

3-5 m langt borð/löng fjöl til að sannreyna sléttleika vegar

**riftönn**

búnaður, sem hægt er að festa á veghefil eða jarðýtu, til þess að rífa upp efni

Notuð til að rífa upp fast efni t.d. jökulruðning og ummyndaða klöpp.

**rippað efni**

efni sem losað er með *riftönn*

Riftennur eru t.d. á jarðýtu eða gröfu.

**rishryggur**

ílöng landspilda, sem hefur risið miðað við umhverfi sitt og er afmörkuð á tvær eða fleiri hliðar af misgengjum

**rof**

sameiginlegt heiti á *veðrun* og svörfun bergs og annarra jarðefna ásamt brottflutningi hins sundraða efnis með vindi, vatni eða ísi

Sjá efnahvarfarof og aflrænt rof.

**rofflötur**

yfirborð lands eða bergs, sem hefur orðið fyrir rofi

**rofmörk**

takmörk, sem því eru sett á hverjum stað, hve rof getur lækkað yfirborð lands mikið

Renni t.d. á í vatn, getur árrofið ekki lækkað landið nema um það bil til móts við yfirborðshæð vatnsins.

**rofslétta**

landsvæði, sem hefur orðið fyrir rofi í langan tíma, án þess að jarðskorpuhreyfingar eða eldvirkni hafi raskað því, og er því orðið að mestu slétt og flatt

**rofvörn**

þekja til varnar gegn rofi af völdum straumvatns, öldugangs og vinds

Til dæmis grjóthleðsla sem veit að árfarvegi eða er í fjöruborði.

Sjá grjótvörn,sjóvörn, brimvörn

**runi**

magn af efni (þyngd eða rúmmál), sem berst á tímaeiningu gegnum tiltekið þversnið

**rúmeftirlit**

Sjá eftirlitsaðferð.

Athugun á því hvort tilteknir hlutar af veghlotinu séu innan leyfðra vika frá fyrirmælum í verklýsingu.

Dæmi: Staðsetning á yfirborði undirbyggingar, staðsetning veglínu, þakhæð í undirgöngum, *ýfi* á vegyfirborði.

**rúmþyngdarmæling**

ákvörðun á þyngd efnis í rúmmálseiningu

Gert á rannsóknarstofu eða á byggingarstað.

Mæld er bæði laus rúmþyngd og rúmþyngd þjappaðs efnis.

**rykbindiefni**

efni, notað til að draga úr ryki á malarvegum efni, notað til að draga úr ryki á malarvegum

T.d. CaCl2 og NaCl.

**rykbinding**

aðgerð til að draga úr ryki á malarvegum

**rýmkun**

aðgerð til að stækka þversnið jarðganga [gangagerð]

**rýni**

ferli til að ákveða hvort viðfangsefnið henti eða sé fullnægjandi og nægilega virkt til að ná settum markmiðum

Dæmi: Rýni stjórnenda, rýni hönnunar- og þróunar, rýni á kröfum viðskiptavina og frábrigðarýni.

Sjá ÍST EN ISO 9000.

**rýnifundur**

fundur til að ná sameiginlegum skilningi á verkþáttum í sérverklýsingu

T.d. sameiginlegur fundur eftirlits, verktaka og hönnuða. Sjá rýni.

**ræktað land**

land að lokinni meðferð, svo sem jarðvinnslu, sáningu eða áburðargjöf, sem eykur afurðir þess

Garðar, tún, akrar, skóglendi o.fl., þ.e. land sem hefur verið ræktað með jarðvinnslu, sáningu og reglulegri áburðargjöf, land í skógrækt eða land sem hvorki hefur þarfnast jarðvinnslu né sáningar til að verða slægjuland en er það vegna áburðargjafar og er notað sem slíkt.

**rörhleðsla**

sprengiefnishleðsla einkum í plaströr

Notuð, þegar þarf að dempa áhrif sprengingar.

**safnlína efnismagns**

magndreifirit, sýnir uppsafnaðan mismun efnismagns úr vegskæringum og efnisþörf í fyllingar

Oft nefnd massavægislína.

**saltbera (so)**

að dreifa salti til að eyða hálku

T.d. á vegi og götur.

**salvi**

efni sem losað er við hverja sprengingu

Sjá einnig *sprengilota*/*sprengirúst*.

**samdráttarrauf**

rauf í steinsteypu til að stýra sprungumyndun vegna rýrnunar

**samgengi**

misgengi, sem hefur það einkenni, að slútveggur hefur risið miðað við flávegg

Samgengi myndast tíðum, þar sem jarðlög eða stinnhvolf kýtast saman. Misgengisflöturinn hallast venjulega minna en 45°. Sbr. siggengi.

**samhverfa**

stafli samhverfra jarðlaga

**samhverft *jarðlag***

*jarðlag*, sem gert er ráð fyrir, að hafi verið slétt í fyrstu, en er nú innhvelft, oftast vegna jarðhniks

**samloðun**

hæfileiki efnis til að loða saman

**samlæg jarðlög**

jarðlög, sem liggja hvort að öðru og eru samsíða

**samlægi**

að tvö jarðlög eða fleiri eru samlæg

**samningur**

bindandi samkomulag

Sjá ÍST EN ISO 9000.

**samræmi**

það að uppfylla kröfu

Sjá ÍST EN ISO 9000.

**samsíða innskæra**

innskæring með samsíða borholum

**sanda**

dreifa sandi á hálku til að hækka viðnámsstuðul milli hjólbarða og vegar

**sanddreifari**

tæki til að dreifa sandi

**sandgirðing**

girðing til að stöðva sandrenning, breyta stefnu hans eða láta sandinn safnast á valinn stað

Sandgirðing dregur úr vindhraða sem verður til þess að sandurinn staðnæmist beggja vegna girðingarinnar.

**sandgrynning**

grynning, sem er mynduð af lausu seti úr sandi og *möl*

**sandhlutfall**

þyngd *steinefnis* á kornastærðabilinu 0,063-4 mm, reiknuð í prósentum af heildarþyngd *sýnis*

**sandhóll**

hóll úr foksandi

Sandhóll færist til í vindi, ef rof á sér stað áveðurs í honum og setmyndun hlémegin.

**sandkista**

geymsla fyrir hálkuvarnarsand eða salt

**sandkorn**

sandkorn eru oftast orðin til við *veðrun* og svörfun bergs, en stundum eru þau gosaska

Tíðum eru þau ávöl af núningi í vatni og vindi. Sandkorn í gjósku eru skarpköntuð. Stærðarmörk, samkvæmt Evrópustaðli, eru 0,063 - 4 mm. Sandkorn eru sýnileg berum augum. Þau sökkva í vatni.

**sandlag**

lag úr sandi t.d. undir hellu- eða steinlögn

**sandrif**

löng og mjó sandgrynning í sjó eða stöðuvatni, tíðum með fram strönd og mynduð við strandburð

Sum sandrif ná upp úr vatninu, einkum þegar vatnsborð stendur lágt.

**sandsteinn**

*setberg* (molaberg) úr sandi að mestu leyti

**sandur [vegagerð]**1 *steinefni* með kornastærðir á bilinu 0,063-4 mm

2 *steinefni* með meira en 45-50% korna smærri en 4 mm

**sandur [jarðfræði]**

bergmol, sem í eru sandkorn að miklu leyti, en lítið af leirögnum

Þurr sandur er laus, en votur sandur óþjáll og oft nokkuð fastur undir fæti.

Sjá einnig sandkorn.

**sáldur**

sá hluti *steinefnis* sem smýgur tiltekið sigti

**sáldurferill**

línurit sem lýsir innbyrðis hlutföllum korna­stærða í *steinefni* með því að tengja saman möskvastærð í sigti og *sáldur* *sýnisins* á sama sigti

Sáldurferillinn er svokallað dreififall (cumu­lative distribution function) og lárétti ásinn í línuritinu, sem tilgreinir kornastærðir, er yfir­leitt kvarðaður með veldisfalli af tölunni tveir.

**sáldurgreining**

ákvörðun á hlutföllum kornastærða í sýni

**sáning**

það að sá; dreifing á grasfræi til uppgræðslu, í gróðurlaus svæði með fram vegum og flög eftir jarðvegsrask eða námuvinnslu [vegagerð]

Sjá áburðardreifing.

**sementsfestun**

blöndun sements í *steinefni*, til að auka burðargetu þess

**set**

*jarðefni* sem borist hefur um yfirborð jarðar og sest að á þurrlendi, botni vatns eða sjávar

Dæmi: *grjót*, *möl*, *sandur*, *jökulruðningur*, sylti og *leir* en einnig *gjóska*.

**setberg [jarðfræði]**

*berg*, sem myndast úr seti við það, að *setlag* þjappast undir fargi og límist saman með efnum, sem berast um það með jarðvatni, eða á þann hátt, að kornin í setinu festast saman við nýmyndun kristalla úr efni setsins

Setberg er mismunandi eftir setinu, sem það er myndað úr, en seti má skipta í þrjá flokka. Dæmi: hverahrúður er myndað úr efnahvarfaseti, kalksteinn úr lífkynja seti og molaberg úr bergmolsseti.

**setberg [vegagerð]**

*berg* úr *seti*

Myndast við það að *setlag* þjappast undir fargi og límist saman með efnum sem berast um það með jarðvatni þannig að kornin í set­inu festast saman vegna nýmyndunar krist­alla úr efni setsins

**setefni**

laust jarðefni, sem er að berast frá einum stað á annan, þar sem það getur sest að og orðið að seti

Á erlendum tungum er efnið nefnt sediment, þótt það hafi ekki enn sest að.

**setefnisburður**

flutningur setefnis af völdum náttúruafla, einkum þyngdarkrafts, vinds og hreyfingar vatns í straumvötnum, stöðuvötnum og sjó

**setlag**

*jarðlag* úr *seti*

**setlagafræði**

grein af jarðfræði um *set* og setlög

**setmyndun**

það, að *jarðefni* flyst til, sest að og myndar *set*

Sjá *set*, *setlag*, *setberg*

**setnáma**

*náma* í lausum setlögum

**sérverklýsing**

lýsing einstakra verkþátta í útboðslýsingu, til viðbótar við almenna verklýsingu

**sig**

lóðrétt samþjöppun efnis

**sigdalshelft**

ílöng landspilda, sem hefur sigið miðað við umhverfi sitt og er afmörkuð öðrum megin af misgengi

Hinum megin hafa berglög svignað niður án þess að brotna að ráði.

**sigdalur**

ílöng landspilda, sem hefur sigið miðað við umhverfi sitt og er afmörkuð á báðar hliðar af misgengjum

**siggengi**

misgengi, sem hefur það einkenni, að slútveggur hefur sigið miðað við flávegg

Siggengi myndast tíðum, þar sem tognar á jarðlögum eða stinnhvolfi. Misgengisflöturinn hallast venjulega meira en 45° frá láréttum fleti.

**sigmæling**

mæling á sigi vegar, með þar til gerðum búnaði

Sig er oftast mælt þegar vegir eru byggðir á mýrum en einnig á háum fyllingum.

**sigplata**

1 stálplata sem notuð er til sigmælinga

2 steinsteypt plata við brúarenda

**sigslanga**

plaströr, notað til að mæla sig

Oftast 63 mm í þvermál.

**sigvatn**

sá hluti jarðvætu, sem er á hreyfingu niður að grunnvatnsborði fyrir áhrif þyngdarkraftsins

**sífreri**

frost er í jörðu allt árið þótt þiðni næst yfirborði á sumrin

**síudúkur**

dúkur, ofinn eða lagður úr plasttrefjum með mikla *lekt*

Notaður í stað *síulags* og stundum til styrk­ingar á jarðvegi.

**síuefni**

*steinefni* sem uppfyllir síukröfur gagnvart að­liggjandi lögum í *veghloti*

**síulag**

lag úr *síuefni*

Að jafnaði neðsta lagið í *yfirbyggingu* vegar, á milli yfirborðs *undirbyggingar* og *styrktar­lags.*

**síþíð jörð**

jörð fyrir neðan freramörk

**sjávarrof**

rof á sjávarströnd og sjávarbotni

Það verður einkum af völdum öldugangs og sjávarstrauma.

**sjávarset**

*set*, sem myndast á sjávarbotni og í fjöru Það getur verið efnahvarfaset, lífkynja *set* og bergmolsset að uppruna.

Það getur verið efnahvarfaset, lífkynja *set* og bergmolsset að uppruna.

**sjónmat**

*eftirlit* sem í grundvallaratriðum styðst við skynrænar athuganir

Skynrænar athuganir eru sjón, heyrn, bragð, ilmur og snerting. Sjónmat er oft undanfari frekara mats.

Dæmi: Mat t.d. á húmus og *þjálni*.

**sjóvörn**

vörn gegn ágangi sjávar

Sjóvörn ver land gegn rofi og flóðum.

Sjá *rofvörn*,*grjótvörn*, *brimvörn*

**skammær gróður**

Gróður sem lifir stutt

**skjal**

upplýsingar og stuðningsmiðill þeirra

Dæmi: Skrá, forskrift, verklagsregluskjal, teikning, skýrsla, staðall.

Aths. 1. Miðillinn getur verið pappír, seguldiskur, geisladiskur, eða rafrænn tölvudiskur, ljósmynd eða frumupptaka, eða sambland af einhverju af þessu.

Aths. 2: Þegar rætt er um tiltekið safn skjala, til dæmis forskriftir og skrár, er oft talað um „gögn“.

Aths. 3: Sumar kröfur (t.d. *krafa* um læsileika) tengjast öllum tegundum skjala, en hins vegar geta verið aðrar kröfur varðandi forskriftir (t.d. *krafa* um stýringu skjala og stöðu) og skrár (t.d. Sú *krafa* að hægt sé að kalla skrána fram).

Sjá ÍST EN ISO 9000.

**skoðun**

mat á samræmi með athugunum og mati ásamt mælingu eða *prófun*, eftir því sem við á

Sjá ÍST EN ISO 9000.

**skrá**

skjal þar sem tilgreindur er árangur sem hefur náðst eða færðar sönnur fyrir starfsemi sem hefur farið fram

Aths. 1: Nota má skrár, til dæmis, til að skjalfesta rekjanleika og til að leggja fram sem sönnun fyrir sannprófun, forvörnum, og úrbótum.

Aths. 2: Yfirleitt þurfa skrár ekki að lúta stýringu á stöðu gagnvart útgáfu.

Sjá ÍST EN ISO 9000.

**skriða**

dyngja af *jarðefni*, sem hefur skriðið, hlaupið eða hrunið niður brekku

Sjá hlaupskriða og hrunskriða.

**skriðaur**

aur, sem berst fram með straumvatni eftir botni farvegar

**skriðaursruni**

magn af skriðauri, sem berst á tímaeiningu gegnum þversnið í farvegi straumvatns

**skriðrákaflötur**

bergflötur, sem er rispaður og máður eða fægður af núningi við annan bergflöt, oft þar sem misgengishreyfing hefur orðið

Stundum er bergið myndbreytt af núningshita.

**skriðuhlaup**

sá atburður, að fylla af jarðefnum losnar og skríður eða hleypur hratt niður brekku

**skriðuset**

bergmolsset, sem myndast neðan við eða neðst í brekku við jarðefnaskrið

Sjá jarðefnaskrið.

**skriðviðnám**

mótstaða hjólbarða gegn skriði á vegyfirborði

**skrikvísir**

mælieining fyrir núningsviðnám milli vegyfirborðs og hjólbarða

Sjá núningsstuðull.

**skurðbotn**

botn á skurði

**skurðhreinsun**

að fjarlægja úr skurði allt sem hindrar gott vatnsstreymi um hann

**skæra**

að gera skæringu

T.d. skæra fyrir vegi.

so: skæra - skærði - skært

Sjá *skæring*.

**skæring**

1 það að skæra, t.d. að nema brott *jarðefni* úr vegsvæði

2 landformið eftir að efnið hefur verið fjarlægt

**skæringarmagn**

efnismagn úr skæringu

**slagborun**

mæling á þéttleika jarðlaga með slagbor

Mælt er hversu hratt stálstöng gengur niður í jarðveg undir tíðum höggum frá vélknúnum hamri. Aðferðin er oftast notuð til að mæla dýpt á klöpp eða burðarhæft efni.

Stundum nefnt kóbraborun.

**sléttleiki**

mælikvarði á það hversu slétt yfirborð er

Sjá t.d. *hrýfi*, *ýfi* og grýfi.

**slit**

það að slitna, eyðast við notkun

T.d. þynning á slitlagi vegar vegna umferðar bíla á nagladekkjum.

**slitlag**

efsta lag vegar, slitflötur til að vernda undirliggjandi lög fyrir áraun af völdum umferðar og veðurfars

Efsta lag í veghloti, bundið (t.d. *malbik* eða *klæðing*) eða óbundið (*malarslitlag*)

**slitlagsmalbik**

malbikstegund

Einkennist af dreifkorna sáldurferli, sterku *steinefni*, fremur háu bindiefnisinnihaldi og lágri holrýmd eftir útlögn. Notað á vegi og götur.

Sjá ÍST EN 13108-1.

**slitlagsskemmd**

skemmd í eða á slitlagi

**slitþol**

hæfileiki *steinefnis* (bundins eða óbundins) til að standast innbyrðis núning korna eða ytri sverf­andi áhrif, til dæmis frá negldum hjólbörðum

Til dæmis þol gagnvart sliti frá negldum hjólbörðum.

**slíking**

athöfnin að gefa slikju

T.d. við sléttun á nýsteyptri gólfplötu.

**slúti**

e-ð sem skagar fram

Í vegagerð; *berg*, sem slútir fram yfir skurð, vegfláa eða veg

**slútveggur**

sprunguveggur eða berghluti, sem liggur ofan við hallandi misgengisflöt

**smágrýti**

steinar í stærðaflokknum 125-250 mm

**smitun**

Sjá biksmitun.

**sniðgengi**

misgengi, er hefur það einkenni, að veggir þess hafa færst til innbyrðis í stefnu, sem er samsíða strikstefnu misgengisflatarins

Sniðgengi er nefnt hægra sniðgengi eða vinstra sniðgengi eftir því, hvort sprungubarmur þess hefur færst til hægri eða vinstri, ef horft er til hans frá hinum barminum.

**spennibolti**

stálbolti, sem er strekktur eftir að honum er komið fyrir

**spennuminnkun**

Í aflfræði: það, að spenna í efni minnkar

**spennuvöxtur**

Í aflfræði: það, að spenna í efni vex

**sprautusteypa**

smákorna steinsteypa, blönduð trefjum, sem sprautað er á flöt

**sprengigígur**

gígur, sem myndast við það, að kröftugt eldgos þeytir brott *jarðefni*, sem fyrir er kringum gosop

**sprengigjá**

ílöng lægð, sem myndast hefur við gos í röð þéttsettra sprengigíga

**sprengilota**

sprengihleðslur, sem hleypt er af í einu skoti

Stundum nefnt *salvi*. Bergið sem losnar er nefnt sprengirúst.

**sprenging bergs**

losun *bergs* með sprengiefnum

**sprengingaráætlun**

áætlun um framkvæmd borunar og sprengingar sérhverrar lotu [gangagerð]

Skrifleg áætlun með leiðbeiningum um það hvernig öryggi við sprengivinnu á tilteknum stað skuli tryggt í einu og öllu, ásamt kveikiröð á sprengihleðslum.

**sprengingarhæfi**

mælikvarði á það hversu auðvelt er að losa *berg* með sprengiefni

**sprengirúst**

grjóthrúga sem losnað hefur úr bergstáli við sprengingu

**sprengt berg**

*steinefni* úr föstu *bergi*, óháð kornastærðum og innbyrðis dreifingu þeirra, sem hefur verið sprengt eða rifið upp með öflugum tækjum

**sprengt og flokkað berg**

*sprengt berg*, stundum mulið, sem hefur verið sigtað og fellur innan tiltekinna stærðarmarka

Þetta heiti nær einnig yfir *steinefni* sem er fengið með því að mylja gróft *grjót*.

**sprengt og mulið berg**

mulið *berg* (mulin klöpp) sem hefur, að lokinni losun farið gegnum mulningsvélar

Þetta heiti nær einnig yfir *steinefni* sem er fengið með því að mylja gróft *grjót*.

**sprengt þversnið**

þversnið í jarðgöngum, sprengt þannig að kennisnið þeirra rúmist innan sprengda þversniðsins

**sprungubarmur**

kantur á yfirborði jarðar, þar sem sprunguveggur mætir því

**sprungubelti**

ílangt svæði, þar sem mikið er um bergsprungur, sem eru nærri samsíða

**sprungublokk**

berghluti, sem er afmarkaður af sprungum

**sprungumynstur**

sprungur í *bergi* verða til við hreyfingar á berg­massa og geta myndast í fleiri en eina stefnu á hverju svæði

Sprungur í bergi mynda ákveðið mynstur (sprungumynstur) sem getur verið mikilvægt að þekkja þegar gerðar eru jarðfræðilegar at­huganir t.d. á bergnámum.

**sprungurimi**

rein milli tveggja sprungna, sem hafa svipaða eða sömu strikstefnu

**staðbundin bergboltun**

bergboltun á afmörkuðum stöðum innan svæðis sem annars er traust

**staðlapakki CEN TC 154**

safn staðla í staðlaröðinni ÍST EN, sem allir fjalla á einn eða annan hátt um prófanir á *steinefnum* til mannvirkjagerðar (Aggregat­es) eða kröfur til eiginleika þeirra.

**staðlapakki CEN TC 227**

safn staðla í staðlaröðinni ÍST EN, sem allir fjalla á einn eða annan hátt um prófanir á vegagerðarefnum (Road Materials) eða kröf­ur til eiginleika þeirra. Staðlarnir eru um *malbik*, *klæðingu*, steinsteypu og óbundin efni.

**stafn**

endaflötur í jarðgöngum, þar sem verið er að vinna hverju sinni

Holur nýrrar lotu eru boraðar í stafninn.

**starfsleyfi**

leyfi til atvinnustarfsemi

Starfsleyfi er ákvörðun viðkomandi heilbrigðisnefndar eða Umhverfisstofnunar í formi skriflegs leyfis þar sem tilteknum rekstraraðila er heimilað að starfrækja tilgreindan atvinnurekstur að því tilskyldu að hann uppfylli viðeigandi ákvæði laga, reglugerða og starfsleyfisins. Sjá <http://www.namur.is/leyfisveitingar/starfsleyfi/>

**stál**

lóðréttur endaflötur í bergskæringu eða berg­námu þar sem unnið er hverju sinni

**stálhæð**

hæð þess *stáls*, sem sprengt skal í einni lotu

**steind**

kristallað, fast frumefni eða efnasamband í *bergi*, flokkað eftir efnasamsetningu og krist­allagerð

Steindir eru frumeiningar *bergtegunda*.

Dæmi um steindir: ólivín, pýroxen, plagio­klas.

**steindafræði**

fræði um steindir, myndun þeirra, gerð og eiginleika

**steinefnapróf**

aðferðir sem beitt er á rannsóknastofu til að mæla hvers konar tæknilega eiginleika *steinefnis*

**steinefni**

mulningur úr bergi eða náttúrulega brotið berg

Steinefni er m.a. notað við framkvæmdir. Dæmi *möl* við vegagerð og í steinsteypu. Það getur verið náttúrulegt eða malað og flokkað.

**steinn**

1 stykki úr bergi, að jafnaði stærra en 4 mm

2 bergmol á stærðarbilinu 63-125 mm

**steinolía**

eimi úr jarðolíu

Sýður við 150-300 °C, m.a notað sem eldsneyti fyrir þotuhreyfla, til upphitunar og á lampa.

**steinríkt *malbik***

malbikstegund

Blanda af hörðu stífbiki, og *steinefni* með opinn sáldurferil, ríkan af mélu og grófum mulningi, ásamt lítilræði af trefjum, gerð í malbiksstöð.

Notað sem *slitlag* á vegi og götur.

Sjá ÍST EN 13108-5.

**steinsteypa**

blanda sements, malar og vatns

Oft er ýmsum efnum bætt í steypuna til að bæta eiginleika hennar. Sjá nánar í ÍST EN 206-1.

**steypt *slitlag***

*slitlag* úr steinsteypu

Getur verið járnbent eða ójárnbent.

**steypueftirlit**

hvers konar *eftirlit* með ferskri eða harðnaðri steinsteypu

Dæmi: Mæling á sigmáli ferskrar steinsteypu, brotþolsmæling á harðnaðri steinsteypu.

Dæmi: Blöndun steinsteypu, niðurlögn steinsteypu.

**steypuhlynning**

umönnun steypu á hörðnunartíma

Til dæmis með því að stýra raka- og/eða hitastigi.

**steypustöð**

stöð til framleiðslu á steinsteypu

**stig í verkferli efnisrannsókna**

Sjá *framkvæmdarstig*, *framleiðslustig* og hönnunarstig.

**stiklingur**

greinarbútur sem klipptur hefur verið af tré til gróðursetningar

Stiklingum er stungið í jörðu þar sem þeir skjóta rótum.

**stífbik**

bik með *stungudýpt* á bilinu 20x0,1 mm - 900x0,1 mm

Skipt í tvo meginflokka, annars vegar 20x0,1 - 220x0,1 mm (hart stífbik), hins vegar 250x0,1 - 900x0,1 mm (mjúkt stífbik). Síðarnefndi flokkurinn er lítt eða ekki notaður hérlendis.

**stífnimál**

Sjá *stungudýpt*.

**stoðveggur**

veggur til að verjast jarðskriði

Byggður þar sem hæðarmunur lands ofan veggjar og neðan er það mikill að ekki er rými til að nota fláa.

**stofnvegur**

hluti af grunnkerfi samgangna eins og það er skilgreint í samgönguáætlun hverju sinni

**storkuberg**

*berg* sem myndast við það að bergkvika storkn­ar

Storkuberg má greina í *djúpberg*, *gangberg* og *gosberg*.

**stórgrýti**

grjót á stærðabilinu 1-2 m

**strandburður**

setefnisflutningur með fram strönd vegna öldugangs og strauma

Vindur veldur því, að öldur bera efnið oftast skáhallt að strönd, en í útsogi skolast efni þvert út frá henni, svo að úr því verður efnisflutningur með fram ströndinni.

**strandfærsla**

það, að strönd breytist, þegar efni, sem losnar vegna öldugangs, færist til við strandburð með fram henni og sest að á öðrum stað

**strandlón**

stöðuvatn á sjávarströnd innan við strandrif

Strandlón er að jafnaði tengt sjó með ósi. Í strandlónum gætir tíðum sjávarfalla. Annað nafn er hóp.

**strandrif**

rif úr sandi og *möl*, sem hleðst upp þvert fyrir flóa, fjörð eða ármynni, svo að strandlón verður fyrir innan.

Rifið myndar nýja strönd með fjöru og fjörukambi, sem brim hleður upp.

**straumflögótt berg**

*storkuberg*, sem ber þess merki, að kvikan var enn á hreyfingu, eftir að hún var farin að storknaAfar kleyfið *steinefni*, klofnar auðveldlega í stórar, þunnar flögur eða skífur.

**straumlína**

lína í streymandi efni, þannig hugsuð, að hún fylgi alls staðar stefnu straumhraðans á tilteknum tíma

**straumvatn**

rennandi vatn í farvegi, af hvaða stærð sem er

Straumvötn skiptast í bergvatnsár og jökulár.

**straumvörn**

þekja til varnar gegn rofi af völdum straumvatns

Til dæmis grjót í vegfláa sem veit að árfarvegi og fyrirhleðslur til að beina straumvatni frá vegi.

Ein gerð rofvarnar.

**strikstefna, strik**

stefna láréttrar línu í náttúrubundnum hallandi fleti, t.d. jarðlagi eða sprunguvegg

Strikstefna er tilgreind með stærð hornsins milli norðuráttar og línunnar.

**strönd**

landræma eða svæði, sem liggur að sjó eða stóru stöðuvatni

Strönd hefst við neðri fjörumörk, en eftir landslagi fer, hversu langt upp á land hún er talin ná.

**stuðlaberg**

stuðlað *storkuberg*, einkum *gangberg* eða *gos­berg*

**stuðlun**

einkenni á storknaðri bergkviku; verður þegar *storkubergið* heldur áfram að kólna og dregst saman og klofnar í ílangar einingar, stuðla, sem tíðum eru sexstrendir

Fyrirbærið er einkum algengt í basalti. Stuðull stendur jafnan hornrétt á kólnunarflöt *bergsins*.

**stungudýpt**

dýpt á spori sem nál með staðlaða lögun og þyngd markar í stífbik við tiltekið hitastig á tilteknum tíma

Stungudýpt er óbeinn mælikvarði á seigju biks við eitt tiltekið hitastig og er notað til flokkunar á stífbiki. Stungudýptin er tilgreint í tíundu hlutum úr mm.

**styrkingaráætlun**

áætlun um, hvað skuli gert til að tryggja öryggi jarðganga jafnóðum og þau eru grafin

Styrkingaraðgerð er ákveðin með hliðsjón af jarðtæknilegum aðstæðum.

**styrkingarvinna**

vinna við styrkingar í jarðgöngum og skæringum

Sjá treysting, stoðun og *grautun*.

**styrktarlag**

neðsta lag í *yfirbyggingu* *veghlots*, næst undir burðarlagi og ofan á *fyllingu*

Stöku sinnum er *síulag* eða *frostvarnarlag* milli styrktarlags og *yfirborðs undirbygging­ar*. Laginu er stundum skipt í tvennt, efri og neðri hluta styrktarlags. Áður kallað neðra burðarlag.

**styrkur**

hæfileiki (stein)efnis eða *veghlots* til að standast hvers konar krafta, sem á það kunna að verka, án þess að bregðast hlutverki sínu, svo sem með því að molna niður eða færast úr stað

**stæðni**

stöðugleiki mannvirkis gagnvart formbreytingum vegna eiginþyngdar og notálags

Hæfileiki efnis til að standast skúfspennur (skerspennur), hvort heldur frá kyrrstæðu eða sveiflukenndu álagi.

**stærðadreifingarstuðull** (Cu stuðull)

hlutfallið milli kornastærða, sem afmarka 60 % og 10 % *sáldur*

**stærðaflokkun d/D**

önnur af tveim algengum aðferðum til að tákna stærðaspönn *steinefnis* og sú sem *Evr­ópustaðlar* mæla fyrir um að sé notuð. Hana má tilgreina sem d/D þar sem d táknar *neðri flokkunarstærð* og D *efri flokkunarstærð* steinefnisins, hvorutveggja í mm. Um leið eru gefnir möguleikar á *yfirstærðum* og *undirstærðum* innan vissra marka, með öðrum orðum má tiltekinn hluti efnisins smjúga sigti með möskvastærðina d og sömuleiðis má tiltekinn hluti efnisins sitja á sigti með möskvastærðina D.

Sjá einnig *stærðaflokkun d-D*.

**stærðaflokkun d-D**

önnur af tveim algengum aðferðum til að tákna stærðaspönn *steinefnis*. Hér á landi hefur verið algengt að gera ráð fyrir að þessi ritháttur tákni að d sé möskvastærð í sigti sem smæsta efnið í flokknum situr á en D tákni möskvastærð í sigti sem allt efnið smýgur; með öðrum orðum leyfi þessi rit­háttur engar *yfirstærðir* eða *undirstærðir*. Dæmi um slíka framsetningu er *steinefni* í *klæðingar*, til dæmis er *stærðaflokkurinn* 11-16 mm nánast hreinsigtaður á þessum sigt­um. Þess ber þó að geta að í *Alverki* ´95 er þessi ritháttur notaður en þar er þó einnig gert ráð fyrir yfir- og undirstærðum.

Sjá einnig *stærðaflokkun d/D*.

**stærðaflokkur**

sigtað *steinefni*, tilgreint með efri og *neðri flokk­unarstærð*

Dæmi: 0/32 mm (d/D).

**stærstu steinar**

stærstu steina má skilgreina þannig að til sé sigti (ímyndað eða raunverulegt) með slíkri möskvastærð að þeir smjúgi með naumind­um í gegnum það, þá finnast engir steinar í sýninu sem ekki myndu smjúga í gegnum þetta sama sigti. Þegar *efri flokkunarstærð* (D) er notuð sem mælikvarði á grófleika efnisins er stærð stærstu steina oft táknuð með D'98 sem þýðir að 98 % *steinefnisins* myndi smjúga sigti með möskvastærðina D. Sjá *efri stærðarmörk*.

**stöðugleiki bergs**

mælikvarði fyrir líkur á að stærri eða minni stykki losni úr bergi

Einnig nefnt traustleiki bergs.

**stöðuvatnsrof**

rof af völdum straums eða öldugangs í stöðuvatni eða uppistöðulóni

**stöðuvatnsset**

*set*, sem myndast á botni stöðuvatns

Að uppruna getur setið verið efnahvarfaset, lífkynja *set* og bergmolsset.

**sumarviðhald**

hvers konar viðhald á vegum til að tryggja að vegurinn haldi tilætluðu þjónustustigi

Viðhald sem einungis er hægt að sinna að sumarlagi.

**súrt berg**

*berg* sem inniheldur meira en 66 % kísilsýru (SiO2) miðað við þyngd

**svangi**

staðbundin sigdæld í vegyfirborði

**svarðlag**

frjósamt, efsta lag jarðvegs ásamt gróðursverði

Lagið er frjósamasta jarðefnið og í því er mikið af rótum plantna, fræjum, örverum og smádýrum.

**svifaur**

aur, sem sekkur seint til botns í vatni vegna smæðar efniskornanna eða iðustreymis í vatninu

**svifaursruni**

magn af svifauri, sem berst á tímaeiningu gegnum þversnið í farvegi straumvatns

**svörfun**

aflrænt slit og niðurbrot bergs og annarra jarðefna, sem eiga sér stað af völdum vinda, vatnsstraums eða íss á hreyfingu, einkum þegar bergmol berst með

**syltarkorn**

að því er stærð varðar, eru syltarkorn millistig milli sandkorna og leiragna og verða til við *veðrun* og svörfun bergs

Syltarkorn eru á stærðabilinu 0,002-0,063 mm. Þau eru á mörkum þess að vera sýnileg berum augum, en ef sylti er núið milli fingurgóma eða hún tekin í munn, finnst fyrir kornum.

**syltarsteinn**

*setberg* (molaberg) úr sylti að mestu leyti

**sylti**

bergmol, sem í eru syltarkorn að miklu leyti, en lítið af *leir*- eða sandögnum

Sylti (kvk) er millistig milli sands og leirs, að því er *kornastærð* varðar, en hefur aðra eiginleika. Verði vot sylti fyrir hristingi, gefur hún vatn frá sér. Hún getur sogið það aftur í sig undir þrýstingi og þenst þá út.

Sjá einnig syltarkorn.

**sýnataka**

brottnám hæfilega stórs hluta af efni (t.d. *stein­efni* eða malbiki) til rannsóknar

Oftast til prófunar á rannsóknastofu, í þeim tilgangi að afla nauðsynlegra upplýsinga um eiginleika efnisins.

**sýni**

lítill hluti eða skammtur af ótilgreindu efni, t.d. *steinefni*, sem sýnir eðli þess og eiginleika

**söndun**

athöfnin að dreifa sandi

Oft er dreift allt að 8 mm *steinefni*.

**tengivegur**

þjóðvegur sem tengir héraðs- og landsveg við stofnveg

**teningslaga**

í laginu eins og hlutur sem líkist að meira eða minna leyti sexflötungi með allar hliðar jafnstórar

**tindavalti**

valti með tindum

**tippa**

losa hlass af lausu efni af flutningatæki

**tippur**

staður þar sem *steinefni* er losað af flutningatæki

Á tipp getur myndast *haugur*, annað hvort til tímabundinnar geymslu , til síðari frágangs í vegi, eða varanlegrar geymslu.

**titurhnallur**

hnallur, til að þjappa *jarðefni*, sem getur titrað

**titurmatari**

vélknúinn matari

**titurplata**

plötulaga þjöppunartæki, sem er látið titra

**titurvalti**

*valti* með svighjóli (hjámiðjuhjóli) á tromlu sem orsakar titring á tromlunni

**tíðni**

1. fjöldi aðgerða á tíma- eða magneiningu [*eftirlit* í vegagerð]

2. fjöldi af lotum, sveiflum eða öðrum fyrirbærum á tímaeiningu

1. Í vegagerð t.d. fjöldi efnisrannsókna m.v. framleitt magn steinefnis.

2. Mælieining: hertz [Hz].

**tjara**

kolvetnað bindiefni sem verður til við þurreimingu á kolum, viði eða svipuðum efnum

Tjara er ekki sama efni og bik, enda af ólíkum uppruna.

Tjara var áður notuð til vegagerðar sem bindiefni í stað biks, en ekki lengur, þar sem hún er talin krabbameinsvaldandi.

"kolvetnað bindiefni" á að vera þýðing á "hydrocarbon binder"

**togsprunga**

bergsprunga er nefnd togsprunga, ef sprunguveggirnir hafa færst sundur, hvort sem sprungan hefur síðar fyllst af jarðefnum eða ekki

**treysting**

bæting á burðargetu jarðefnis [vegagerð]

Dæmi: Bik- og sementsfestun.

**túff**

Sjá *móberg*.

**tvívalti**

valti með tveimur tromlum

**umframefni**

efnismagn úr vegskæringum, sem er umfram það magn, sem þarf í veghlot

**ummyndað berg**

*berg* sem hefur orðið fyrir *ummyndun*

Sjá *ummyndun*.

**ummyndun**

það að *storkuberg* eða *setberg* breytist að nokkru leyti að gerð og efnasamsetningu tiltölu­lega grunnt í jörðu, einkum vegna áhrifa frá jarðhita

**umsjónarmaður**

sérstakur fulltrúi verkkaupa sem hefur umsjón með verki fyrir hans hönd

Sjá ÍST 30.

**undanskolun**

vatn streymir í gegnum undirstöðu mannvirkis eða undir hana og ber í burtu efni

T.d. gegnum *vegbotn* eða undir sökkul.

**undantekt**

það að sigta *steinefni* á einu sigti í þeim tilgangi að skilja frá efni af ákveðinni stærð eða smærra

Sáldrið er ýmist tekið til annarra nota eða *haugsett*. Andstæða við *hörpun*.

**undirbygging**

*vegbotn* ásamt vegfyllingu

Sjá *vegbotn* og vegfyllingu.

**undirbygging úr sprengdu bergi**

*fylling* sem eingöngu er gerð úr sprengdu *bergi*

**undirstærðir**

kornastærðir í *steinefni* sem eru smærri en *neðri flokkunarstærð* (d)

**undirverktaki**

sá sem með samningi við aðalverktaka tekur að sér, sem verktaki, að vinna hluta af verki sem samningur aðalverktaka og verkkaupa tekur til

**unnið efni**

efni úr *bergi*, mulið í til þess gerðum *brjótum*, stundum þvegið og stærðarflokkað

**uppblástur**

vindrof á jarðvegi, sem gróður getur þrifist í

**uppleyst framburðarefni**

efni, sem straumvatn ber fram og eru uppleyst í vatninu

Sjá efnahvarfaveðrun og efnahvarfarof.

**urðarrani**

jökulurð, sem liggur langsum eftir skriðjökli og verður til, ef tveir jöklar renna saman, hvor úr sínum dal, eða ef skriðjökull klofnar á jökulskeri og kemur saman á ný neðan við það

Þá sameinast jaðarurðir jökulstraumanna og mynda urðarrana niður eftir jöklinum.

Orðið rönd er einnig notað um urðarrana.

**úrkast**

ráðstöfun sem gripið er til gagnvart frábrigðavöru til að koma í veg fyrir að hún verði notuð eins og upphaflega var fyrirhugað

Dæmi: Endurvinnsla, förgun.

Sjá ÍST EN ISO 9000.

**úrkoma**

vatn, sem fellur til jarðar í fljótandi eða föstu formi úr lofthjúpi jarðar

**úrköstur**

1 svæði utan vegstæðis, þar sem ónothæfu efni og yfirmagni er komið fyrir

2 staður fyrir ónothæft efni eða afgangsefni

Úrköstur er *tippur* með ónothæfu efni.

**úrrennsli**

það að efni skolast úr vegi þegar vatn rennur yfir hann

**úrtaksprófa**

framkvæmd úrtaksprófs

**útboð**

það að verkkaupi leitar skriflegra, bindandi tilboða í framkvæmd verks frá fleiri en einum aðila samkvæmt sömu upplýsingum og innan sama frests

**útboðsgögn**

gögn sem gera bjóðanda kleift að gera bindandi tilboð í verk

**útboðslýsing**

útboðsgögn að undanskildum uppdráttum

**útkulnuð eldstöð**

eldstöð, þar sem engin gosvirkni hefur verið langan tíma og aðstæður benda ekki til, að breyting verði þar á

**útlagnarvél**

vél sem gengur á beltum og/eða hjólum og leggur malbiksefni í fyrirfram ákveðinni lagþykkt

Einnig nefnd malbikunarvél.

**útlínuhola**

Sjá formhola.

**útlínusprenging**

sprenging til að losa *berg* innan ytri marka í þversniði

Markmiðið er að lágmarka snyrtingu á gangaveggjunum.

**útlögn**

verknaður sem felst í að koma *steinefni*, bundnu eða óbundnu, fyrir á tilteknum stað í vegi

**útrænn**

lýsingarorð um landmótunaröfl, sem eiga uppruna á yfirborði jarðskorpunnar eða ofan hennar, t.d. *veðrun* eða rof

Sbr. innrænn.

**úttekt**

kerfisbundið, óháð og skjalfest ferli er miðar að því að afla úttektargagna og meta þau hlutlægt í því skyni að ákvarða að hve miklu leyti úttektarviðmið séu uppfyllt

Úttekt felst í því að athuga hvort kröfur séu uppfylltar.

Úttektum má skipta í innri og ytri úttektir eftir því hvort úttekt er gerð til eigin nota fyrirtækisins (innri úttekt) eða í þágu utanaðkomandi aðila (ytri úttekt).

Sjá ÍST EN ISO 9000.

Sjá einnig verklokaúttekt.

**úttektarmæling**

mælingar sem notaðar eru við úttektargerð, þ.e. þegar verkhlutar eru gerðir upp, bæði hvað varð­ar gæði og magn

**valti**

vélknúið eða dregið tæki með einni eða fleiri tromlum eða röð af gúmmíhjólum til að þjappa *steinefni* (bundið eða óbundið) eða *jarðveg*

**varnargarður**

garður úr *jarðefni* til varnar gegn flóðum eða hruni

Dæmi varnargarðar við brýr, sjóvarnargarðar og ofanflóðagarðar.

Sjá *rofvörn*, sjóvörn og grjótvörn.

**vatnshlot**

hlot úr vatni

Afmörkuð heild af vatni.

**vatnshverf bindiefni**

bindiefni sem harðna eftir snertingu við vatn

Dæmi: Sement, kalk, flugaska, kísill.

**vatnsvörn**

aðgerð, til að beina vatnsleka í jarðgöngum frá akbraut

**vá**

tvísýnt ástand eða viðburður, sem tjón getur hlotist af

Dæmi: náttúruvá, styrjöld, farsótt.

**válíkindi**

líkur á því, að vá á ákveðnum stað og tímabili verði meiri en tiltekið gildi

Mælikvarði á líkindi er tala frá 0 til 1 eða frá 0% til 100%.

**veðrun**

breyting á lit og gerð bergs og annarra jarðefna ásamt tæringu og molnun, sem fer fram á staðnum, þar sem jarðefnið er

*Jarðefni* veðrast vegna útrænna áhrifa, svo sem frá ljósi, hitabrigðum, lofti, vatni, efnahvörfum, gróðri o.fl. Veðrun er fyrsta stigið í aftekt jarðefna. Sjá efnahvarfaveðrun og aflræn veðrun.

**veðrunarþol**

hæfileiki (stein)efnis til að standast áhrif veðurs t.d. úrkomu og vinda og einnig aðskotaefna t.d. salts án þess að eiginleikar þess skerðist

**vegarsviti**

það, að vatn þrýstist upp í gegnum *slitlag* vegar

**vegbotn**

undirstaða vegar úr upprunalegum jarðefnum með eða án styrkingar

Sjá *jarðbyrði*.

**vegbreidd**

heildarbreidd vegar, á milli vegbrúna

**vegbrún**

skurðlína á milli vegaxlar og fláa

**vegflái**

hallandi hliðarflötur veghlots, með mótuðu jarðvegsyfirborði, frá vegarbrún að *jarðbyrði* eða skurðbotni

Flái er táknaður með hlutfallinu milli lóðrétts og lárétts ofanvarps.

Sjá flái, fyllingarflái og skurðflái.

**vegflokkun**

skipun vega í flokka

Hér er átt við flokkun samkvæmt vegalögum, stjórnsýsluflokkun.

**vegflokkur**

mengi vega, sem gegna sama hlutverki

**vegfylling**

lag í *undirbygging*u *veghlots*, neðsta lag í vegi ofan á *vegbotni*

Vegfylling hvílir á vegbotni og er undirstaða fyrir efri lög vegarins (*yfirbyggingu*), *styrkt­arlag*, *burðarlag* og *slitlag*.

**veghefill**

tæki á hjólum með stálblaði og ýmsum búnaði til að jafna yfirborð úr steinefnum

Heflun felst í því að velta *steinefni* á undan sér og til hliðar

**veghelgi**

svæði, sem helgað er vegi

Samkvæmt afmörkun í skipulagi, lögum eða kaupsamningi.

Sjá *veghelgislína*.

**veghelgislína**

lína, sem afmarkar veghelgina

Sjá *veghelgi*.

**veghlot**

öll uppbygging vegar, efnisheild frá vegbotni til slitlags

**veghönnunarregla**

viðmið Vegagerðarinnar um rúmhönnun

Sjá rúmlega.

**vegkafli**

mislangir en ákveðnir hlutar vegar

Dæmi: skilgreindir kaflar í vegaskrá.

**vegkleprun**

merking á vegyfirborði; kleprar úr litsteypu koma í stað málningar

Þykkt klepra er jafnan 0,5–4 mm. Áður nefnt vegmössun. Sjá vegmerking.

**vegmálun**

það að mála á yfirborð vega leiðbeiningar fyrir umferðina

**vegmerking**

það, að koma fyrir umferðarskiltum og yfirborðsmerkingum

Sjá umferðarskilti og yfirborðsmerking.

**vegolía**

*þjálbik*, gert úr stífbiki og þungri brennsluolíu (svartolíu) ásamt lítilræði af þynni

Notuð sem bindiefni í olíumöl. Flokkuð eftir seigju við 60° C.

**vegrás**

opinn v-laga skurður meðfram vegi

Ætluð til þess að taka við yfirborðsvatni.

**vegræma**

safnheiti fyrir rönd við hlið akbrautar, sem stundum er akfærhliðræma, kantræma, neyðarræma, miðræma og öryggisræma.

Sjá vegöxl.

**vegskurður**

opinn vatnsfarvegur við hlið vegar

Ætlaður til að leiða burt grunnvatn og ofanvatn. Þversnið vegskurðar er venjulega trapisulaga.

**vegvirki**

vegur og allt sem honum tilheyrir

**vegöxl**

ræma, við útbrún akbrautar/göngu- og hjólastígs

Ræman er til öryggis umferð á akbrautinni. Stundum notuð til neyðaraksturs. Sjá *vegræma*.

**veiðivatn**

á eða stöðuvatn þar sem fiskur þrífst

**verk**

mannvirkjagerð, hverrar tegundar sem er, hvort sem er verkstæðisvinna, nýsmíði, viðhald, viðgerðir eða endurbætur

Sjá ÍST 30.

**verkáætlun**

áætlun um framvindu verks sem að lágmarki inniheldur tímasetningar og samhengi verkþátta þess en getur einnig innihaldið áætlun um aðföng og greiðsluflæði

**verkfundur**

reglubundinn fundur verkkaupa og verktaka um framkvæmd verks

**verkgæðamappa**

safn skriflegra upplýsinga aflað samkvæmt fyrirmælum í gæðastýringu verks, um verkgæði

Einnig notað orðið gæðamappa.

**verkgæði**

huglægt eða hlutlægt mat á því að hve miklu leyti framkvæmd verks er í samræmi við *fyrir­mæli*, svo sem verklýsingu eða útboðsskilmála

**verkkaupaeftirlit**

*eftirlit*, sem að jafnaði kemur til viðbótar framkvæmdaeftirliti

Oftast lítið að umfangi eða takmarkað við ákveðinn verkhluta. Stundum viðhaft til að skera úr ágreiningi verkaupa og verktaka um gæði eða áður en verk er afhent verkkaupa.

**verkkaupi**

sá sem lætur vinna verk, með eða án undangengins tilboðs

Sjá ÍST 30.

**verklagsregla**

tiltekin aðferð til að framkvæma starfsemi eða ferli

Sjá ÍST EN ISO 9000.

**verklokaúttekt**

þegar verki í heild sinni eða að hluta er lokið og tekið út af samningsaðilum

**verklýsing**

samheiti yfir almenna verklýsingu og sérverklýsingu

Sjá útboðsgögn og útboðslýsingu.

**verkmat**

*eftirlit* að verki loknu

Verkmat getur verið af þrennum toga:

1 Úttekt á verki til að sannreyna gæði.

2 Prófanir til að leysa úr ágreiningi.

3 Gagnasöfnun um endingu.

**verksamningur**

skjalfest samkomulag verkkaupa og verktaka um framkvæmd verks

**verktaki**

sá sem með verksamningi tekur að sér að vinna verk

Sjá ÍST 30.

**verktygi**

búnaður, byggingar og önnur aðstaða, sem er nauðsynleg til að framkvæma verk

Verktygi eru fjarlægð að verki loknu.

**verkþáttaáætlun**

áætlun, sem sýnir hve langur tími er ætlaður fyrir hina ýmsu verkþætti, tækjaþörf og mannafla og tímasetning þeirra

Ítarleg áætlun gerð í framhaldi af verkáætlun.

**verkþáttarýni**

sameiginleg yfirferð eftirlits, verktaka og oftast hönnuða á sérverklýsingu

Sjá rýnifund.

**verkþáttur**

einstakur afmarkaður hluti framkvæmdar

Dæmi: a) uppsteypa sökkla, b) stöpla og c) yfirbyggingar brúar.

**viðgerð**

lagfæring á skemmdu mannvirki

**viðloðun**

 *vegagerð*; mælikvarði á það hversu vel bindi­efni loðir við *steinefni* undir nánar tilteknum kringumstæðum

**viðloðunarefni**

íblendi fyrir bikbindiefni sem bætir loðun þess við *steinefni*

Sum viðloðunarefni eru gerð úr löngum kolvetnakeðjum. Annar endi þeirra er fitusækinn og tengist bindiefninu auðveldlega, á hinum endanum er amínhópur sem tengist yfirborði steinefnisins við hagstæð skilyrði.

Dæmi um viðloðunarefni af þessu tagi eru ýmis tvívirk amin (diamin), TPH, Wetfix N og Impact 8000. Ýmis önnur efni hafa jákvæð áhrif á viðloðun.

**vikur**

*gjóska* úr frauðkenndum, mjög gropnum gler­kenndum molum, sem falla harðstorknir til jarð­ar

Getur flotið á vatni.

**vindrof**

rof, sem vindur veldur með því að feykja burt bergmoli og öðrum jarðefnum

**vinnsla steinefnis**

öll vinna við framleiðslu *steinefnis* frá því að það hefur verið losað í námu og þar til það er tilbúið til notkunar

Vinnsla felst í *mölun*, sigtun og þvotti.

**vinnsluhorn**

lárétt horn milli stöðu við fyllingu og tæmingu gröfuskóflu

**vinnslusamstæða**

röð samtengdra véla, hver um sig með tiltekið hlutverk í þrepaskiptu framleiðsluferli

Dæmi: Vélbúnaður sem breytir sprengdu grjóti (sprengirúst) í flokkaðar stærðir steinefna, með hörpun, *mölun* og sigtun.

**vinnslutækni**

verklag við vinnslu *steinefna*, sem er nauðsyn­legt til að ná tilsettum efnisgæðum

**vinnubúðasvæði**

afmarkað svæði fyrir vinnubúðir

**vinnuhroð**

fjarlæging lausra steina og bergs, sem hætta er á að hryndu annars niður, á meðan unnið er í jarðgöngum

Vinnuhroði er ætlað að tryggja öryggi starfsmanna meðan á gerð jarðgangna stendur.

Sjá hroð og lokahroð.

**vinnuumferð**

umferð vinnubíla, námubíla og vinnuvéla á ófullgerðum vegi meðan á byggingu hans stendur

**vinnuvarnir**

treysting jarðganga til bráðabirgða til að tryggja öryggi starfsmanna, einkum fyrir grjóthruni

Sjá vinnuhroð.

**virk áreyri**

eyri í eða við á eins og hún rennur hverju sinni

**virk eldstöð**

eldstöð, sem er að gjósa eða aðstæður benda til, að muni gjósa

**völtun**

athöfnin að þjappa

Sjá *þjöppun*.

**völtunarskýrsla**

skráning á niðurstöðum völtunarmælinga

Dæmi um völtunarmælingar: a) talning yfirferða, b) mótstöðumælingar í völtum, c) geislamælingar, d) plötupróf

**völuberg**

*setberg* (molaberg) úr *möl* og fíngerðara efni milli steinanna, sem tíðast eru ávalir af núningi

**yfirborð undirbyggingar**

yfirborð *fyllingar* eða *skæringar* eftir atvikum; áseta fyrir *yfirbyggingu* vegarins

**yfirborðsáferð steinefnis**

Hrjúfleiki yfirborðs *steinefna* getur skipt máli varðandi eiginleika þess til mannvirkja­gerðar.

**yfirborðsvatn**

allt vatn, snjór og ís, sem liggur eða rennur á föstu yfirborði jarðar

**yfirbygging**

sá hluti *veghlotsins* sem er fyrir ofan *yfirborð undirbyggingar*

**yfirhæð**

þegar ætluðu sigi á vegi er bætt við hannaða veghæð, er mismunurinn kallaður yfirhæð

**yfirstjórnandi**

sérstakur fulltrúi verktaka sem hefur umsjón með verki fyrir hans hönd

**yfirstærðir**

kornastærðir í *steinefni* sem eru stærri en *efri flokkunarstærð* (D)

**ýfi**

óregluleg vik vegyfirborðs frá hönnuðum fleti og með bylgjulengdir á bilinu 0,5-50 m.

Ýfi hefur sterk áhrif á akstursþægindi og slit á bílum. Í samanburðarskyni eru mælingar á ýfi stundum vegnar með bylgjulengdum þess og bylgjulengdir sem hafa mest áhrif á akst­ursþægindi vega þyngst. Ófullkominn mæli­kvarði á ýfi er bil undir réttskeið en yfirleitt eru notuð sérsmíðuð mælitæki sem geta mælt á venjulegum umferðarhraða. Ýfi er oft til­greint í mm/m (IRI).

Sjá einnig *hrýfi.*

**ýruefni**

yfirborðsvirk efni sem gera kleift að mynda fleyti úr tveim vökvum (þeyta þá saman) sem annars blandast ekki, eða stuðla að stöðugleika fleytisins

Virkni ýruefna byggist á rafhleðslum sem þau mynda á yfirborði dreifðarþáttarins og varna því að agnir í honum renni saman.

Sápa er ýruefni sem allir þekkja. Ýruefni í bikþeytur eru gerð úr söltum af fitusýrum og hafa margs konar áhrif eftir gerð.

**ýta**

flutningur efnis með jarðýtu eða sambærilegu tæki

**þanbolti**

bergbolti með þanhólki á innri enda, sem unnt er að þenja út í *berg* til festingar

**þanhólkur**

sérstakur hólkur á þanbolta, sem mögulegt er að þenja út í *berg* umhverfis boltann og festa hann með því

**þáardýpi**

dýpi frá yfirborði vegar niður að frosnu efni

**þáarskemmd**

skemmd á vegi vegna skertrar burðargetu á þáartíma

**þáartími**

sá tími þegar freri er að fara úr jörðu

T.d. þegar freri er að fara úr veghloti.

**þenslubrot**

brot í steyptu slitlagi með lyftingu brotbrúna, vegna hitaþenslu slitlagsins

**þenslurauf**

rauf í steinsteypu, sem leyfir bæði þenslu og samdrátt steypunnar, vegna t.d. hitastigsbreytinga

**þjappmælir** (þjöppumælir)

búnaður í völtum sem mælir og skráir bakslag valta frá jarðefnum sem verið er að þjappa

Notaður til að fylgjast með *þjöppun* og stað­setja bletti sem þarf að þjappa betur.

**þjálbik**

bik, blandað mýki, til að minnka seigju þess

*Mýkir* í þjálbik getur verið af ýmsu tagi, en algengast er að nota eimi úr jarðolíu (svartolíu, gasolíu), jurtaolíu (repjuolíu) eða lýsisafurðir (estar, lífdísill). Þjálbik getur líka verið leif frá ófullkominni eimingu á jarðolíu.

Þjálbik heldur *þjálni* sinni lítið breyttri árum saman, því að mýkirinn gufar seint eða ekki upp. Þjálbik er flokkað eftir seigju við 60 °C.

**þjálki**

vökvi sem er blandað í bindiefni til að minnka seigju þess

Dæmi: *Mýkir*, þynnir.

Íblendi af þessu tagi eru t.d. þynnir, rokgjarnt efni sem er blandað í bik til að minnka seigju þess um stundarsakir, *mýkir* sem minnkar seigju biks til langframa og ýmis konar efnasambönd (stundum kölluð flotefni) sem er blandað í steypu, til að gera hana meðfærilegri í niðurlögn.

**þjálni**

**1** lýsing á eiginleikum *fínefna* við mismunandi *rakastig*

Þjál *fínefni* eru óæskileg í *burðarlagi* og *styrk­tarlagi* en bæta hinsvegar eiginleika mal­arslitlagsefna.

**2** lýsing á flæðieiginleikum steinsteypu

**þjálnimark**

lægsta rakagildi sem efni getur haft án þess að molna í sundur við hnoðun

**þjálnistuðull** (Plasticity Index)

mismunur á *flæðimarki* og *þjálnimarki* efnis

Mælikvarði á sambandið milli *samloðuna*r fínefna og *rakastigs* þeirra.

**þjóðlenda**

landsvæði utan eignarlanda sem er þjóðareign

Land í eigu ríkisins, þótt einstaklingar eða lögaðilar kunni að eiga þar takmörkuð réttindi t.d. til nýtingar beitar eða fisks í vötnum. Forsætisráðherra fer með forræði þjóðlendna fyrir hönd þjóðarinnar, samanber 3. gr. laga um þjóðlendur og ákvörðun marka eignarlanda nr. 58/1998. Þar kemur fram að enginn megi hafa afnot af þjóðlendu fyrir sjálfan sig, þar með talið að reisa þar mannvirki, gera jarðrask, nýta hlunnindi nema að fengnu leyfi

**þjöppun**

hvers konar aðgerðir sem miða að því að minnka holrými í *steinefni*, bundnu eða óbundnu, og auka *burðarþol* þess.

Í vegagerð eru oftast notaðir *valtar* í þessum tilgangi, stöku sinnum farg.

**þjöppunareftirlit**

*eftirlit* með *þjöppun* jarðefna

Yfirleitt er rúmþyngd efnisins í laginu notuð sem grunnmælikvarði á þjöppunina. Í verklýsingu er oft tilgreind ein aðferð (af mörgum mögulegum) til að mæla þjöppunina. Þjöppunareftirlit er jafnframt nokkurskonar *eftirlit* með styrkleika viðkomandi lags þar sem hann er háður *þjöppun*.

Dæmi um eftirlitsaðferðir: Talning yfirferða valta, plötupróf, þjöppumælir í völtum, sandkeilupróf, geislamæling.

**þjöppunarmæling** (þjappmæling)

það að mæla *þjöppun* með tækni sem gerir kleift að ákvarða hversu langt *þjöppun* er gengin eða hvort hún hefur borið viðhlítandi árangur

Margar aðferðir standa til boða, ýmist á rannsóknastofu eða á framkvæmdastað t.d. *plötupróf*, *þjappmælir*, *rúmþyngdarmæling* og geislamæling.

**þjöppunartæki**

tækjabúnaður til að þjappa *jarðefni*

Til dæmis valtar og hnallar

**þolvik**

leyfilegt vik frá því sem mælt er fyrir um

Leyft gildi er á bilinu a ± Δ þar sem a er fyrirskipað gildi og Δ er *þolvik*.

**þungatakmarkanir**

takmarkanir á öxulþunga ökutækja

M.a. á þáartíma, meðan freri er að fara úr veghloti.

**þunnbik**

bik, blandað þynni til að minnka seigju þess

Algengir þynnar eru steinolía og *hvítspíri* (white spirit). Þunnbik harðnar með tímanum, hratt í fyrstu, vegna þess að þynnirinn gufar upp.

**þursaberg**

*setberg* (molaberg) úr *möl* og fíngerðara efni milli steinanna, sem að jafnaði eru brúnóttir

**þverfærsla misgengis**

lárétt partfærsla misgengisfærslu þvert á strikstefnu misgengisflatarins

**þvergengi**

þvergengi er sniðgengi í hjáreksbelti með strikstefnu, sem er samsíða beltinu

**þvergöng**

jarðgöng þvert á aðalgöng

**þverskurður**

skurður, sem sprengdur er niður í botn jarðganga og þvert á þau, til þess að tengja aukaskurð við aðalskurð þeirra

Sjá aukaskurður og aðalskurður.

**þversnið**

skurðmynd þvert á byggingarhluta

**þversnið vegar**

skurðmynd fullfrágengins vegar og jarðbyrðis

Mörk útlínanna eru jarðvegsyfirborð við fláafót eða ysta punkt skæringar.

**þversniðsmæling**

mæling á hæð jarðbyrðis eða vegar í sniði þvert á veglínu

**þvottabretti**

reglubundnar, bárulaga ójöfnur í yfirborði [vegagerð]

Algengt í sandríku vegyfirborði. Myndast fyrir áhrif ökutækja og stafar af ófullnægjandi bindingi milli efniskorna í slitlaginu.

**þvottasnigill**

skrúfulagaður færibúnaður, sem flytur *jarðefni* í vatni með því að snúast um sjálfan sig

Þvottasnigill er notaður til að þvo fínkorna efni úr grófara *jarðefni*.

**þvottur steinefnis**

það að skola *steinefni* með vatni á einhverju þrepi í vinnslunni

Oftast gert til að losna við *fínefni* sem loða við steinefnið.

**þynningarefni**

Sjá þynnir.

**þynnir**

rokgjarn vökvi sem dregur úr seigju bikbindiefnis, notaður til framleiðslu á þunnbiki

Yfirleitt eimi úr jarðolíu. Hlutverk þynnis er að minnka seigju biks tímabundið.

Dæmi um þynni eru *hvítspíri* og steinolía.

**þyrilstraumur**

misþyngdarstraumur í sjó eða stöðuvatni, sem stafar af gruggi, er kemur í vatnið

Straumurinn getur hafist við það, að laus eðja, sem sest hefur að, t.d. undan ármynni, skríður af stað undan þunga sínum, þyrlast upp og gruggar vatnið. Þyrilstraumur getur legið út eftir landgrunni og niður kringdarhlíð. Hann getur náð miklum hraða.

**ökufleyting**

skortur á veggripi, sem getur átt sér stað við of mikinn ökuhraða, sé akbrautin mjög blaut

Ökutæki fleytist vegna þess að vatnsfleygur myndast milli hjóls og akbrautar, sem veldur þrýstingi upp á við, sem er meiri en þungaþrýstingur (hjólsins) ökutækisins.

**ölduvörn**

þekja eða hleðsla úr grjóti til varnar gegn rofi af völdum öldugangs

Til dæmis grjóthleðsla á vegfláa í fjöru- eða vatnsborði. Ein gerð rofvarnar.

Sjá *rofvörn*, *brimvörn*

**örblanda**

svifblanda með efnisögnum sem eru milli 1 nm og 100 nm að stærð

Örblanda er gerð úr tveimur blönduþáttum, burðarþætti og dreifðarþætti, sem hvor um sig er einsleitur.

Stærðamörkin 1 nm og 100 nm eru ekki algild.

**örfoka**

lýsingarorð um land, þar sem allur *jarðvegur*, sem gróður hefur þrifist í, er fokinn burt

**öryggisráðstöfun**

ráðstöfun ætluð til að koma í veg fyrir slys á fólki og tjón á búnaði

**öxl**

Sjá vegöxl og hliðræma.

**öxulþungatakmarkanir**

afturköllun á annars gildandi leyfi til að aka far­artækjum með hámarksþunga á öxli um tiltekinn veg eða vegarkafla. Gildir venjulega aðeins um stuttan tíma.

**öxulþungi**

þungi sem hvílir á einum öxli ökutækis